Pdt. Remanto Tumanggor,STh.M.Div 081361199159: RENUNGAN HARIAN BIK MARET; 26-31 03-2013\nRENUNGAN HARIAN BIK MARET; 26-31 03-2013\nSelasa; 26 Maret 2013\nManogot 1 Rajaraja 22:1-12 Bodari; Ulaon 26:24-32\n1. Marende BE. 467: 1 Asi ni rohaM hupuji.\nØ Asi ni rohaM hupu ji ala Ho manobus au. Di paIas Ho rohangku, ga-be soranganMu Au. IngananMu rohanami. TondiMi manggohi i. Pangke dohot ngolunami gabe ulaulaMi.\n2.Poda 18:14 Baoa partondi na pir manaon, i ma paneang parsahitonna, alai anggo partondi na gondok, tung ise ma manganjusa\nPARTONDI NA PIR PANEANG PARSAHITON\nMangihuthon pande bisuk, gumodang do tubu angka sahit sian ‘pingkiran, sian roha ni jolma, lapatanna godang pengaruh ni sikap ni ngolunta tu parngoluonta. Sada na arga di ngoluon i ma, hidup ini harus memiliki “KEMAUAN”, SEMANGAT HIDUP. - Abraham Lincoln mandok “Sukses berjalan dari satu kegagalan ke kegagalan yang lain, tanpa kita kehilangan semangat”. Didok di pepatah Indonesia “Dimana ada kemauan disitu ada jalan”. Pandohan ni mangondolhon hinaringkot ni “semangat hidup” unang mura mandale, mandate, ai boi do molo sae holan torus marsak, mandele, mandate gabe patibuhon hatop mate. Boi do mate pangkillaan, mate semangat, pesimis, ujungna gabe tubu ma angka sahit. Hombar tu turpuk rahasia ni ngoluon ditontuhon songon dia do sikapta (roha parbagason). Molo marsahit hape hita, ndang apala OBAT PIL sambing na manontuhon hamamalum ni sahitta, alai rohanta do, i do umbahen didok di Poda 17:22 “Roha na hilas manumpak hahisaron, alai anggo tondi na gondok pamalas holiholi”. Lapatnna godang do pangkorhon roha parbagason manumpahi hamamalum ni sahitta, jala mambahen sumuang gogonta. Lumobi di zaman teknologi informasi nuaeng di jamothon do hita asa marbisuk hita manjaga roha dohot pingkiranta asa unang tarela ngolunta tu tondi ni zaman on, mangulahon angka na so dihalomohon Debata, issara ni parmabuhon, parjujion, pangalangkupon, dohot lan na asing, jala saluhutna i patubuhon angka sahit, dosa di ngolunta. Halak na marbisuk i ma halak na managehai angka na uli na denggan, didok di Pilipi 4:8 “Angkup ni i, ale angka dongan, pingkiri hamu ma nasa parange na sintong, na daulat, na tigor, na bontor, na uli, na denggan begeon ro di sude na targoar haburjuon, na tau pujipujian”. Antong ditogu, jala dipaingot turpuk on do hita asa tongtong hita “semangat”(spirit), marlasroha, positif thigking, optimis di ngolunta, dungi margogo ma hita laho mangadopi angka hamaolon di ngolunta on.\n4. Marende B.E. No.140:4 GIRGIR MA HAMU\nØ Asi ma rohaM Ale Debata Pasaut ma hataM Tumpahi nama\nRabu; 27 Maret i 2013\nManogot: 1 Rajaraja 22:13-18 Bodari: Ulaon 27:14-20\n1. Marende BE No B.E No.36 PASU PASU HAMI\n1. Pasu pasu hami O Debata nami\n2. Lehon ma di hami Dame ganup ari\n2. Psalmen 118:26 Pinasupasu ma na ro marhitehite goar ni Jahowa, hupasupasu hami ma hamu, angka na sian bagas ni Jahowa\nDIPASUPASU TUHAN NI DO HITA\nPasupasu (berkat) i do padan jala janji ni Debata tu si Abraham, dipasupasu Debata Ibana jala gabe pasupasu nang ngoluna (1 Musa 22:2-3). Sasintongna martudutudu tu Tuhan Jesus do pandohan i, ai ibana do pasingkonhon padan ni Jahowa, laso marhite jala IBANA do dalan ni pasupasi ni Debata tu saluhut na tinompaNa. Mamboan pasupasu do misi (ulaon) ni Jesus rot u portibion, IBANA do na sasintongna na ro marhitehite goar ni Jahowa jala na mamboan pasupasu i. Angggo pasupasu na sumurung jala na umarga di ngolunta i ma pasupasu partondion, HALUAON ni Tondita sian gomgoman ni hamatean i. Haluaon ni ndang boi marhite gogonta sandiri, ndang boi mangasahaon hapintoranta, dohot hatauonta, ndang adong sian hadirionta na tapangasahon, alai holan marhite asi ni rohana sambing do. Marhite IBANA, jala sian IBANA sambing do pasupasu di ngoluntaon, isara ni pasupasu pardangingon (hamoraon, hagabeaon, hasangapon), dohot pasupasu partondion. Molo tarajumi do holan sian Debata do saluhutna pasupasu na tajalo i, tarjou ma hita manghangoluhon ngolu: Parjolo, Tongtong mandok mauliate, mamuji jala pasangaphon Debata, ndanda holan marhite hata alai tarida marhite parange dohot pambahenan. Paduahon, marpangkirimon ma hita tu Debata, na mora do Tuhan i, na tuk mangusehon ragam ni pasupasu di hita. Godang do pasupasu na tajalo manipat taon 2013, jala sahat di ombas on. Ndang holan sinamot (hepeng, arta) rumang ni pasupasu, molo mangolu pe hita nungga ndang habilangan hita be pasupasu ni Debata di ngolunta on, isara ni hipas do hita, boi do tapasingkolahon ianakkonta, tamba do pandaraman, gabe na niula, sinur na pinahan, dna. Ala ni mangolu ma hita dibagasan TUHAN ai nungga ro Ibana mandapothon hita, antong tadapothon ma Tuhan ni marhite parsaoranta mamuji IBANA di bagas jorona na badia i, AMEN.\n4. Marende B.E No.792:1,2 Pasu-pasu hami O Tuhan\nManogot: 1 Rajaraja 22:19-28 Bodari: Ulaon 27:21-32\n2. Mateus 26:37-38. Dung i ditogihon ma si Petrus dohot anak ni si Sebedeus na dua i, dung i gabe marsak situtu ma Ibana jala bobonosan.Jala didok ma tu nasida: Mansai marsak situtu do rohangku, hira na mate do. Dison ma hamu, dungo rap dohot Ahu\nDUNGO JALA MARTANGIANG\nSongon jolma na gale hita, marsak jala bobonosan do rohanta mangadopi sitaonon dohot parungkilon. Jotjot do taadopi ragam ni krisis di ngolunta. Aha sipatupaonta jala beha do hita mangadopi krisis dipardalanan ni ngolunta na boi mambahen marsak, biahaton huhut bobonosan rohanta? Dipaanda do di turpuk on arsak ni Tuhan Jesus di Getsemane i, mansai marsak situtu do Jesus jala bobonosan, hira na mate panghilalaanNa (ayat 36 – 38, bd. Mark　14:33). Di na marsak jala bobonosan ima, laho ma sahalakNa martangiang. Sahalak ni Jesus do mangadopi krisis i. Dibagasan bahasa Gorik, ia "marsak" marharoroan sian hata EKTHAMBEOMAI (marlapatan ‘be greatly alarmed’ : sangat takut). Jesus manghilalahon ingkon Ibana nama na mangadopi angka sitaonon na naeng masa i. Nang pe rap Jesus dohot angka siseanNa i alai marsak jala biahaton rohaNa. Nadihilalahon Jesus i, jotjot do ra tahilalahon. Diragam ni angka na masa di ngolunta on boi ro arsak ni roha jala bobonosan. Di sitaonon dohot parungkilon na mambahen marsak jala bobosan arop rohanta adong dongan na mandongani jala mangalehon pangapulion di hita. Ima nadipataridahon hajolmaon ni Jesus songgop namasa on di Ibana.\nDipangido Jesus di Getsemane i asa rap angka sisean i dohot Ibana huhut dungo raphon Jesus. Nanihilala ni Jesus di Getsemane i ra boi do tahilalahon. Diparngoluonta on olo jala boi do marsak, bobonosan huhut manghilalahon ndang adong donganta mangadopi parungkilon dohot sitaonon na ro di parngoluonta. Apalagi molo taboto naeng masa na buruk di ngolunta. Disituasi na songoni tontu sahali marsak jala lungun rohanta, biahaton huhut bobonosan hita. Alani ringkot di hita dongan na mangalehon gogo huhut pangapulon mangadopi parungkilon manang sitaonon i. John White mandok, "kita sangat memerlukan dukungan manusia karena kita tak pernah betul-betul belajar untuk bersandar kepada Allah’. Diparngoluonta manontong do pangelaelaon ni sibolis i asa madabu hita tu pangunjunan, ragam ni angka sitaonon dohot parungkilon na ro di ngolunta na naeng mangalononghon hita tu arsak ni roha, biahaton jala mambahen rohanta bobonosan, dihatiha i ma hita pajumpa dohot Tuhan Jesus Sipalua jala Siparmonang – molo tahangoluhon songon haporseaon sahalak dakdanak na marpos niroha huhut manghaposi Debata Amanta i di sangkap dohot lomo ni rohaNa, Songon tangiang ni Tuhan Jesus ma tangiangta, "Ale Amang, ndang guru di rohangku alai di rohaM do". Ditangiang na songoni ma gabe margogo hita mangadopi ragam ni parungkilon dohot sitaonon nang pangunjunan. Kepasrahan dan ketaatan, itulah kunci dari segala yang harus dilakukan pada saat kita mengalami penderitaan dan persoalan hidup. Boi do hita martangiang sian roha na tulus dohot ikhlas tu Debata songon tangiang ni Jesus, "Ale Amang, ndang guru di rohangku alai di rohaM do" ? Ra, gumodangan do hita mandate jala frustasi huhut manungkun boasa dipaloas Debata parungkilon dohot sitaonon i songgop di ngolunta. Jotjot do ra hita mandok, na so dihaholongi Debata be hita molo ro parungkilon dohot sitaonon i. Di roha na marpangoloion dohot marhaporusan tu Debata disima boi taida pandonganion dohot pangaramotion ni Debata di ngolunta. Marhite sitaonon dohot parungkilon na masa dingolunta dipapatar Debata do huaso dohot holong ni rohaNa i. Marhite parsorion dohot parniahapan i dipangido Debata tu hita asa lam pajonokhon diri tu Ibana huhut asa lam marpangunsandean tu Ibana. Molo tajalo parsorion nang parungkilon i sian roha na ias dohot na bulus tu Debata disi ma boi idaonta angka nauli dohot na denggan dibalik ni angka parniahapan i. Songon sitaonon dohot parungkilon na masa di Jesus, hinorhon ias, roha na bulus tu Debata dohot roha na marpangoloion manjalo huhut mandalani angka sitaonon i gabe taruli di haluaon dohot hasesaan ni dosa jolma i sian Debata (bd. Fil 2:8). Marhite roha na marpangoloion di sangkap ni Debata, ditaluhon Ibana do ihot ni dosa dohot hamatean i (bd. Roma 6:23;8:10; Gal 1:4; Kol 1:14). Amen.\n4. Marende No 124:1,2\nJUMAT AGUNG, 29 Maret i 2013\nPesta Parningotan Hamamate ni Tuhan Jesus\nEv: Mateus 23:33-39 Ep: Jesaya 53:1-9\nSILANG NI KRISTUS DOHOT HASESAAN NI DOSA\n1. Ganup sahat hita tu parningotan di hamamate ni Tuhan Jesus, sai dipasunggulhon do tu hita angka dosanta na taulahon ganup ari. Napaadop-adop do hita nuaeng rap dohot Jesus na tarsilang i, tapahusor-husor jala taauhon ma tu rohanta sitaonon ni Jesus Tuhanta i asa anggiat marhite i gabe partohap hita di SilangNa i.\n2. Dipaandar do diturpuk on hinajorbut pangalaho ni halak Parise, na munafik, na mangajumi dirina sintong, alai sasintongna tong do ndang marimbar pangalaho nasida sian angka pangalohi ni ompu nasida. Ndang na buni di adopan ni Tuhan i, pata do sude angka pangalahonta. Laos i do sipata gombaran ni ngolunta, ai jotjot do hita mangarajumi dirinta nungga sintong jala nungga jolma na denggan hitam hape anggo dibagasan rohanta gok dosa do. Marhite turpuk on dipaingot do hita taringot tu uhum ni Debata tu angka siula hajahaton, alai laos di jou do hita asa olo bongot manjanghon asi ni roha ni Tuhan i, laos i do na taingot di parningotan ni hamamate ni Tuhan Jesus. Alai halak na so manjanghon asi ni roha ni Tuhan ni berarti tagamomna ma uhum na jorbut sian Tuhan i (38-39).\n3. Marhite turpuk on disungguli do rohanta: Parjolo, Ingotma asi ni roha ni Tuhan Jesus naung mate humonghop hita, ala ni tapaholang ma dirinta sian ragam ni dosa, na mamboan hita tu hamatean na salelenglengna. Paduahon, Janghon ma Jesus di ngolum, naung mate tarsilang humonghop hita marhite na olo hita paubahonrohanta. Patoluhon, Ingot ma na ro do Tuhan ni paduahalihon laho pasinghophon haluaonNa tu angka na porsea di Ibana, jala mangaalehon Uhum tu na so olo manghaporseai Ibana. Molo marungkil jala marsitaonon pe hita di portibi on, taingot ma nunga mate Tuhan Jesus manghophop hita jolma pardosa. Ndang sadia dope na tinaonmu martimbanghon na tinaon ni Tuhan Jesus. Tahangoluhon ma SilangNa i ganup ari, ala rade do Ibana manghophop hita asa di hita hangoluan sisaleleng ni lelengna i. Amen.\n4. Marende B.E No. 28:4 HATA NI JAHOWA\nØ Hata hangoluan do nuaeng diboan Parjamita i.\nNa lambok begeon i nuaeng dilehon tu rohanta i.\nHita on dijamita i, ai didokkon be do hita paubahon roha.\nSabtu, 30 Maret i 2013\nManogot 1 Rajaraja 22:29-40 Bodari : Ulaon 27 :33-44\n2. Rom 8:18 Ai hurajumi angka sitaonon di hasiangan on, hira na so adong do martimbangkon hasangapon sipapataron tu hita sogot\nSitaonon dohot siteanon\n1. Ndang tarsirang “sitaonon” dohot “siteanon” di ari sogot (Rom 8: 14 – 30), molo marungkil, jala marsitaonon hita ala ni haporseaonta di Tuhan i, sasintongna i do bagian ni konsekwensi laho mangihuthon Ibana. Rais jala maol dalan sidalananta molo mangihuthon TUHAN i,ala i rajumanta do angka sitaonon na dihasiangan on, hira so adong do i martimbanhon hasangapon sipapataron na tu hita sogot. Pangkirimon dohot ‘setaonon’ sogot, i do na mangonjar hita margogo patupahon angka ulaon na denggan. Parsatongkinon do ngolu na di portibion, parsatongkinon do parungkilon na di hasiangan on. Molo Marungkil do hita sian segi ekonomi, politik, parkarejoan, dna, sasintonnga ndang sukunonta boasa ingkon marungkil hita, alai dohononta ma aha do lapatanna ni parungkilon i di ngolunta. Setiap masalah pasti adong do ‘hikmat ‘ na di ngolunta. Boi do sian MASALAH i gabe taruli ‘eMas hita, boi do sian ‘air mata’ gabe parohon ‘mata air” Pepata ni halak Yunani mandok “Emas yang murni diperoleh melalui proses pembakaran dengan api dan penyaringan”, laos songon ni gombaran di proses ni ngolunta. Pepatah Cina mengtakan “Permata tidak dapat menjadi berkilau tanpa gesekan, demikian juga manusia tidak dapat menjadi sempurna tanpa pencobaan”.\n2. Alan ni marhite turpuk on disungguli jala diapuli do hita asa unang mura mandele. Unang fokus holan mamingkiri paringkilon i hita, alai ingkon adong do pangkirimon dibagasan parungkilon i, ai ndang ro di saleleng ni leleng hita marungkil.\n4. Marende BE.No 426:1,2\nMINGGU, 31 Maret i 2013\nEv: Mateus 28:1-10 Ep: Ulaon 3:11-16\n1. Marende B. E No. 247:3-4 SAI HEHE MA HAMUNA, HAMU,\nØ Ndang jadi haposanmu Gogom sandiri, da\nAi tung na so hasea Do i di Debata\nSai naeng basahononNa Di ho sinjatami\nAi ndang tarbaen so talu Musuna baenon ni.\nØ Manaon ma ho satongkin Di paraloan i\nTibu do i marujung Dibaen Tuhanta i\nDung i partumpalanna Ma ho di surgo\nDonganna ho manggomgom HarajaonNa i.\nUNANG MABIAR, NUNGGA HEHE JESUS I\nHaheheon ni Jesus sian na mate i do bagian na sangat sentral dipangulaonna laho manghamonanghon hamatean sian dosa. HaheheonNa patuduhon ndang mansohot dibagasan hamatean ngolu na porsea jala manjanghon IBANA. Debata na tatanda dibagasan Kristus ndanda Debata na “mate” alai Debata na “mangolu” do. Marhite haheheon ni Kristus dapot hita ma dia do lapatan ni haheon ni di ngolu ni haporseaonta:\nParjolo: marhite haheheon ni gabe sintong ma hata ni Debata. Nungga tangkas hian nian dihatahon Jesus taringot tu hamamateNa dohot haheheonNa. Sian Padan na robi pe nungga dipatuduhon tanda na martudutudu tu haheheon ni Jesus i ma marhite pengalaman ni si Jonas na dibutuhan di ihan saleleng 3 ari, na manggombarhon Jesus mate saleleng toru ari.\nPaduahon:Haheheon ni Jesus i ma sada peristiwa na luar biasa (halongagan, jala hahomion). Ndang boi tanoman i maniopi huaso dohot hagogon ni Debata. Lapatanna ndang boi ditaluhon jala dipatunduk sorop ni hamatean ni huaso ni Debata, alai sebalikna ditaluhon Debata do dibagasan kristus hamatean i.\nPatoluhon : Marhite haheheon ni Jesus gabe patar ma pandonganion dohot jaminan ni ngolu na porseai di adopan ni Debata. Ngolu na marhamonangan do jambar ni joma na porsea tu IBANA. I do pos ni rohanta molo marungkil jala mangadopi sitaonon pe hita di portibion. Alani ni ditogu do ngolunta asa marpos ni roha jala marpangkirimon tu Debata. Unang mabiar hita di ngolu on atik pe marragam do mambahen hita asa gabe tahutan jala mabiar. Alai tapangke ma roha biar i gabe dalanta laho pajonokhon diri tu Debata, asa margogo jala hehe hita sian na dibagasan haholomon tu hatiuron, hehe sian halosohon tu ngolu na marharinggason, hehe sian hapogoson tu ngolu na marhadumaon, hehe sian haotoon tu ngolu na marbisuk, hehe sian ngolu na tarpodom tu ngolu na sai dungo haporseaonta. Antong haposi ma Jesus naung monang i asa monang hita maralohon elalea ni si bolis di parngoluonta. Amen\n4. Marende No B.E No. 91 HATUAON DO\nMonang do Jesus Talu sibolis Las be, las be ma rohanta\nDiposting oleh Remanto Tumanggor di 23.25\nKhotbah MINGGU; 03 pebruari 2013; yeremia 1;4-10\nYesus datang Untuk Orang Miskin


Posted by Iwan Nainggolan 43 Views\nBerikut adalah Lirik Lagu Tulang Rusukhu Lineker Situmorang .nungnga sude holonghu hu usehon unang hatahon hasian na so holong.Semoga Lirik dan Chord gitar yang kami rangkum disini dapat membantu anda bernyanyi sambil memetik gitar.\nLirik Lagu Tulang Rusukhu Lineker Situmorang nungnga sude holonghu hu usehon unang hatahon hasian na so holong\nTulang Rusukhu Lineker Situmorang\nLirik Lagu Tulang Rusukhu Lineker Situmorang.nungnga sude holonghu hu usehon unang hatahon hasian na so holong\nnungnga sude holonghu hu usehon\nsian nasa rohakki nang pikkirianhu\nnga hu pasahat i alani holongki\nsempurna do ito ho dimatakku.\nmungkin ho do na sian tulang rusukku.\numbahen au songonon.\nbagas ni holongki tu ho.\nunang hatahon hasian.\nna so holong roham tu au.\ndang sanggup au hasian.\nmolo so saut au tu ho.\nai holan au do ito.\nna makkaholongi ho.\nsian rohakki nang sian pikkiranhu.\nSelain Tulang Rusukhu Lineker Situmorang dari penyanyi diatas, Anda juga dapat mencari yang lain:\nchord kunci gitar Lineker Situmorang\nnungnga sude holonghu hu usehon unang hatahon hasian na so holong


PARNINGOTAN DI HASASAOR NI TONDI PARBADIA BAHASA BATAK TOBA - Kramat Jati ibadah dan jadwal minggu hkbp kramatjati\nPARNINGOTAN DI HASASAOR NI TONDI PARBADIA BAHASA BATAK TOBA\nPARTURE NI ACARA DI PARNINGOTAN DI HASASAOR NI TONDI PARBADIA BAHASA BATAK TOBA\nJamita : Rom 8:9-11\n“HASASAOR NI TONDI PARBADIA / MEMPERINGATI HARI TURUNNYA ROH KUDUS”\nPARTURE NI ACARA PARNINGOTAN DI HASASAOR NI TONDI PARBADIA\nTopik : TONDI PARBADIA NA PANGOLUHON (Rom 8:9-11)\nMINGGU, 9 Juni 2019,\nRangkaian Ibadah : BAHASA BATAK TOBA\n( : Klik untuk >> Bahasa Indonesia )\nL : Selamat ari Pentakosta ma di hamu saluhutna! Ari parningotan na balga do ari on di sude Huria ni Tuhan i. Jongjong Huria di portibi alani Tondi Parbadia do na mangula manjou, papunguhon dohot pahothon parsaoran ni angka na porsea, ima na ginoaran Huria.\nL : Ibana do na paluahon jala manjou hita marhitehite panjouon na badia. Tondi Parbadia i do na pangoluhon hita. Alani i ma dibagasan hiras ni roha, taolophon ma Ibana mardongan arbab nang sarune, jala nasa na marhosa ingkon mamuji Jahowa. Taendehon ma “ O Tondi Parbadia i bongoti”\nR : (mangendehon) BE. No. 102:1-3 “O Tondi Parbadia i bongoti” BL 206\nO Tondi Parbadia i bongoti rohanami be ro sipatiur roha. O sondang sian surgo i sondangi rohanami be tu halalas ni roha. Asa masa patupahon pinodahon ni hataMu sai tu hami ma rohaMu.\n– elekton/musik –\nSai pargogoi ma hami on mangihutihut hataMon di pardalanannami. Haporseaonnami pe tambai tung masa aha pe na bernit taononnami. Tatap, tatap sude hami rohanami pasonanghon hajolmaon hamonanghon.\nL : Martangiang ma hita! Ale Tuhan Debata Amanami! Ho do manondangi jala mangajari roha ni angka na porsea di HataM marhitehite Tondi Parbadia. Sai buhai ma rohanami asa ture parrohaonnami marhitehite TondiM i, asa tongtong dame rohanami manghalashon hagogoonNa i marhitehite Tuhan Jesus Kristus Tuhannami, Amen. —hundul —\nL : Tangihon hamu ma patik ni Debata di Pesta Parningotan Hasasaor ni Tondi Parbadia sadari on, ima na tarsurat di Galatia 5:22 “Alai angka on do parbue ni Tondi: Holong dohot las ni roha, dame dohot lambas ni roha, habasaron, habasaon, haporseaon, halambohon, dohot hatomanon”. Antong rap mangido gogo ma hita tu Debata mangulahon patikNa\n05. Marende BE.No.465:3-4 “Pasupasu LehononMu” BL. 311\nBereng au ramun rohangku ndang tarbaen malua au. Holan Ho na boi mamuri ro palua dohot au. Dohot au dohot au ro palua dohot au.\nSuru ma TondiM manggomgom hata nang ulaonki. Paimbaru ma rohangku topot au di asiMi. Dohot au, dohot au sai ditopot Ho nang au.\nR : Jala sipata do madabu hami tu pamintorion diri, hira holan dirinami na sintong di adopanMu, gabe sai pis mata nami marnida halak na asing.\nL : Di na lam maju zaman jala doras nang parsahat ni angka barita masa, laos hehe do nang barita na so sintong (hoax) na patubu pangalaho na masitihaan, manegai parsaoran di keluarga, huria nang masyarakat.\n—-hening elekton….BE. No.172/ BL. 143 –\nIse be mangaluhon angka na pinillit ni Debata? Debata do na mamintori. Ise do na mandabu uhum hamagoan?\nKristus Jesus do naung mate, alai ndada holan i, naung mulak mangolu do, jala di siamun ni Debata do Ibana mangondihon hita. Hasangapon ma di Debata na di ginjang!\nL : Hata ni Debata, turpuk di Parningotan ari Hasasaaor ni Tondi Parbadia sadari on, ima na tarsurat di Kolosse 3:5-11: Antong, bunu hamu ma ruasmuna, angka na di tano on: parmainanon, hahodaron, riting ni roha, hisaphisap na roa, ro di pangahution, i ma pardebataon na leban.\nR : Alani angka i do lalu rimas ni Debata.\nL : Diulahon hamu do angka i najolo, tagan di bagasan i ngolumuna.\nR : Alai anggo nuaeng, bolongkon hamu ma saluhutna i: Rimas, muruk, hajahaton, panginsahion hata barangsi sian pamanganmuna!\nL : Unang ma masigabusan hamu, ai nunga ditanggal hamu jolma na buruk i rap dohot angka parulaonna,\nR : Jala nunga disolukkon hamu na imbaru i, na pinaimbaru, asa tandaonna rupa ni na tumompa ibana.\nL : Ndang mardiaimbar disi Junani manang Jahudi, na marsunat manang na so marsunat, bangso na leban manang bangso na so maju dope, hatoban manang anak mata; Kristus i do tahe saluhutna jala di bagasan saluhutna. Ima sahatna. Martua do angka na tumangihon Hata ni Debata jala na umpeopsa, Amen\nSonggop tu hami na di joloMon O Tondi ni Debatangki. Uhir patikMu tu rohangkinon O Tondi ni Debatangki. Bereng siholhu di haroroMi, molo Ho ro nda hisar tondingki. Didihon ma tu au on apiMi O Tondi ni Debatangki.\n1. Lehon HataM ima tau podangki, Debatangki na gogo i. Asa sai talu sude musuMi, Debatangki na gogo i. Manghatindanghon tongtong goarMi, asa malua pardosa disi. Asa dijangkon Tuhanta ma i, Debatangki na gogo i.\nL &R : Ahu porsea di Debata Jahowa…..d.u……..Amen\n—- hundul —\n14. Marende BE. No.108:1—“Baen ma Gabagaba” BL. 203 (p.pelean Ia,Ib)\nJangkon ma Ibana ai asi rohaNa ro tu hita on. Asa sondangonNa tiur bahenonNa parrohaon tongtong.\nJangkon ma Ibana da, asa dao sude arsakmu nang pardangolanmu.\n15. JAMITA: Rom 8:9-11\n16. Marende BE.No. 476:1—“Ndada au guru di au” BL.322\n1. Ndada au guru di au be Jesus do nampuna au. Las rohangku dung hubege Jesus Sipangolu au.\nRef: Ndang be au guru di au Jesus na humophop au nampuna au. Tung saleleng au mangolu Jesus do nampuna au.\n2. Ndang di au di Tuhan Jesus daging dohot rohangki saluhutna hupasahat tu Ho Jesus Tuhanhi.\nRef: Ndang be au…\n3. Ulaonhu nang artangku pangke ma baen sangapMi. Diusehon Ho mudarMu tung tanda do holongMi.\nRef: Ndang be au….\n4. Naung tarsurat do goarhu dibaen Ho tu tanganMi. Laos hupuji ma goarMu salelenglelengna i.\nDemikianlah Rangkaian Ibadah Memperingati Hari Turunnya Roh Kudus, dalam Bahasa Batak Toba\n(Songoni ma Partonding di Ulaon Parninotan Hasasor Ni tOndi Porbadia)\nKategorihasasaor tondi parbadia, Kebaktian Minggu TagHasasaor tondi parbadia, Hasasaor tondi porbadia\nPos SebelumnyaSebelumnya Tata Ibadah Dalam Rangka Memperingati Hari Turunnya Roh Kudus Tahun 2019\nPos SelanjutnyaSelanjutnya Minggu Exaudi ibadah hkbp kramatjati 2019


BE-390, NUNGA SAE DOSAM, BL-259 | Anyreff.wordpress.com\nHome > 26. Dijou Tuhan i do ho!\t> BE-390, NUNGA SAE DOSAM, BL-259\nBE-390, NUNGA SAE DOSAM, BL-259\nNunga sae dosam ula ning malum ho ?\nNaung diauhon ho mudarNa I?\nAi I as do ho, na saksak bajumi ?\nNa di au hon ho mudarNa I ?\nI as ho, malum ho, dibaen mudar ni Tuhanta I ?\nAi naung saksak bajuM songon Hapas I ?\nAi I as ho dibaen mudar I ?\nNaung solhot ho jongjong tu parsilang I ?\nNaung niuras ni mudaraNa I ? Sauduran ho dohot Tuhanta I ?\nAi ias ho dibaen mudar I ? Ias ho………………..\nAi rade ho, molo ro Tuhanta I ?\nAi ias ho dibaen mudar I ? Boi ditomu ho Tuhanta Jesus I ?\nAi ias ho dibaen mudar I ? Ias ho…………………\nTung hatop ma ho mamuri rohami.\nBoi ias ho dibaen mudar I ?\nSai bagas mangungkor ho tu mual i.\nAi na malum dibaen mudar i. Ias ho……………..\nCategories: 26. Dijou Tuhan i do ho! Tags: BE-390, BL-259, buku ende, NUNGA SAE DOSAM\nBE-391, SO TUNG DITULAK, BL-260 BE-389, ALE DONGAN RO TU JESUS, BL-258


Pasombuon ni Debata do jolma tongtong mangarajai jolma na asing, jala manegai parngoluon nasida tu ari na naeng ro? Daong. Songon naung dipaboa, na laho salpuhononNa do sude nasa sitaonon dohot parungkilon. Panompa langit dohot tano on paboahon tu hita, ndang sadia leleng nai laho salpuhononNa ma i sude. Songon dia Ibana paboahon na ringkot do i botoonta?\nTaparrohahon ma tudosan on: Molo naeng laho hita mardalani tu sada inganan mamangke motor, parjolo sahali taida ma peta laos tasurat ma angka aha na laho sibolusonta. Dung tabolus angka na tasurat dohot na adong di peta i, porsea ma hita na laho sahat ma hita tu inganan i. Suang songon i ma angka tudutudu na disurat di Bibel. Dung taida aha na masa mangihuthon hata ni Bibel, porsea ma hita nunga jonok be ajal ni portibi on.\nDipatorang Bibel do nunga mansai jonok ajal ni portibi on. Di ujung ni ajal ni portibi on, masa ma sude sitaonon na so hea masa saleleng on di parngoluon ni jolma. Dungi i, ro ma ajal ni portibi on. Parrohahon ma pigapiga tanda na dipatorang Bibel.\n1. PORTIBI ON NUNGA SURSAR Surirang na disurat di Mateus 24 paboahon angka aha na laho masa di portibi on. Angka na masa on patuduhon nunga jonok be ”ajal ni hasiangan on” sahat tu na ”ro ujungna.” (Ayat 3, 14) Masa ma angka porang na balga, haleon, lalo marluatluat, rarat na so uhum, lam ngali ma holong, jala torop ma panurirang pargapgap na paliluhon angka jolma. (Ayat 6-26) Tontu, nunga masa be pigapiga sian tanda on na saleleng on. Alai, di ujung ni ajal ni portibi on, rap masa ma angka tanda i di pigapiga inganan. Adong dope tolu nai tanda na asing sian angka tanda i.\n2. PARANGE NI ANGKA JOLMA Bibel mandok ”di tingki parpudi”—i ma ujung ni ajal ni portibi on—tarida ma angka parange ni jolma na roa. Molo tajaha: ”Ai mangkaholongi dirina ma jolma disi, impolan di perak, parhata manggang, parroha haginjangon, angka panginsahi, na so mangoloi natorasna, na so marningot lagu, angka na tois; angka na so marroha holong, pangoseose, panihasnihasi, na so umboto mangorom, parmurukmuruk, na so marholong ni roha di na denggan; angka parjehe, parroha na neang, sipaburnang diri, holongan di hisap ni daging asa di Debata.” (2 Timoteus 3:1-4) Toho do nian nunga adong hian parange sisongon i. Alai, lam patar ma tarida angka parange i ”di tingki parpudi”, na patuduhon molo hita nunga mangolu ”di ari hasusaan.” Diparrohahon hamu do nunga somal be angka parange sisongon i saonari?\n3. NUNGA SEGA BE TANO ON Bibel mandok Debata laho ”mangago angka na mangago tano i.” (Pangungkapon 11:18) Songon dia do angka jolma manegai tano on? Dipatudos do songon tingki ni si Noak: ”Alai nunga marjea ianggo tano i maradophon Debata, jala nunga gok hajahaton tano i. Dung i ditingkir Debata ma tano i, jala ida ma, nunga marjea.” Alani i didok Debata ma: ”Ripashononku ma nasida rap dohot tano on.” (1 Musa 6:11-13) Diparrohahon hamu do portibi on saonari nunga gok hajahaton? Dung i muse, saonari hita mangolu di tingki masa na susa. Disegai nasida tano on suang songon i sude pangisina, songon: manegai udara, harangan, manang mamburu binatang.\nTasungkun ma dirinta, ’Hea do taboto jolma manegai tano on saratus taon naung salpu?’ Alai saonari dibahen jala dipapungu jolma angka ugasan na boi manegai tano on. Nang pe adong dibahen nasida teknologi laho mangorui panghorhonna, alai sasintongna ndang na boi jolma padengganhon tano naung sega on. Andorang so sega hian dope tano on dibahen jolma, na laho ripashonon ni Debata do halak na manegai portibi on. On ma janji ni Debata.\n4. ULAON MARBARITA DI LIAT PORTIBI ON Tanda na asing na patuduhon naung jonok ajal ni portibi on, i ma ulaon marbarita; ”Laos baritahononhon do barita na uli on na taringot tu harajaon i di liat portibi on, laho manghatindanghonsa tu saluhutna bangso; dung pe i, asa ro ujungna.” (Mateus 24:14) Ulaon parbaritaon on tung marimbar do sian ulaon ni angka ugamo na asing na diulahon nasida saleleng on. Saleleng di tingki parpudi, ulaon marbarita na diulahon on, paboahon, ”barita na uli on na taringot tu harajaon i.” Adong do diboto hamu ugamo na paboahon barita sisongon i? Nang pe adong na mangulahon sisongon i, holan na adong di luat i do manang adong do nasida di liat portibi on marbarita ”tu saluhutna bangso”?\nBarita taringot Harajaon ni Debata nunga dibaritahon di liat portibi on di bagasan marratus hata\nSitus web www.jw.org paboahon ”barita na uli on na taringot tu harajaon.” Situs on paradehon sijahaon lobi sian 700 hata. Adong do diboto hamu ugamo na asing na mangulahon parbaritaon sisongon on? Andorang so adong dope Internet, holan Sitindangi Ni Jahowa dope na diboto halak na marsitutu paboahon barita na uli taringot Harajaon ni Debata. Mulai taon 1939, nunga disurathon di alaman parjolo majalah Joujou Paboahon ”Barita Harajaon Ni Jahowa.” Taringot ulaon on, sada buku partondion sian ugamo na asing mandok ”Ndang adong dope na songon ulaon parbaritaon na diulahon Sitindangi Ni Jahowa, denggan jala sahat tu ujung ni portibi on.” Ulaon on paboahon na laho ”ro ujungna” marhite Harajaon ni Debata.\nTINGKI NA RUMINGKOT DI PARNGOLUON NI JOLMA\nDiparohahon hamu do nunga masa be opat tanda naung diulas di parsiajaran on? Lobi sian saratus taon, majalah on nunga paboahon angka na masa na ringkot na mangurupi angka panjaha mamboto naung jonok do ajal ni portibi on. Tutu, adong do jolma na so—mangalehon rohana—jala mandok ndang boi dihaporseai barita na adong di majalah on, alai nasida mandok, gabe lam susa do portibi on ala nunga hatop saonari angka barita didapot sian liat portibi on. Godang do jolma na manghaporseai molo angka na masa on patuduhon hita nunga mangolu di tingki na rumingkot di parngoluon ni jolma.\nSude angka na masa on patuduhon nunga jonok be ajal ni portibi on. Songon, di taon 2014, angka ilmuwan pasingothon dewan keamanan PBB, molo hamajuon teknologi na adong saonari on molo tongtong dipartahanhon boi mambahen jolma marsahit jala mate. Ndang ganggu roha ni na pabinsarhon majalah on dohot na manjaha, molo on ma ari parpudi jala nunga jonok be ujungna. Unang pola mabiar hita, alai marlas ni roha ma. Boasa? Alana boi do hita malua sian ajal ni portibi on.\nNAUNG DISURIRANGHON DO ARI NI AJAL NI PORTIBI ON?\nSitindangi Ni Jahowa ndang manuriranghon taringot ari ni ajal ni portibi on. Barita na denggan do dipaboa nasida saleleng saratus taon taringot ari na naeng ro na dumenggan. Songon, jamita di Parpunguan Bolon nasida di taon 1958 na marjudul, ”Harajaon ni Debata Mamarenta—Naung Jonok do Ajal ni Portibi on?” patoranghon taringot haroro ni ”Harajaon ni Debata ndang na laho mangaripashon tano on, alai laho mangaripashon portibi na dirajai Sibolis. Haroro ni Harajaon ni Debata ndang na laho manutung tano on, alai laho pasauthon sangkap ni Debata di tano on songon na di surgo. Alani i, na laho adong do tongtong tano on bahenon ni Debata.”


Pomparan Raja Tamba Tua: SEJARAH MARGA HARO MUNTHE\nIa Simbolon Tua tubu ni Tuanlen do, tubu ni na so hahuaondo ia anggo, Tamba Tua, Saragi Tua, Munte Tua, Sinahampun Tua, jala maralo roha do nasida na dua Inai, ala songon na marhasurungan do tubu ni Tuanlaeni, alani i didok Tamba Tua ma tu tubu ni Tuanlaeni: "Ia pados hamuma tu hami ruhut ni paradaton ai so dia imbarta ai anak ni amanta be do hita, ninna ma" dungi ro ma muse Simbolon Tua mangalusi: "Tung gabe raja ma hape tubu ni nasohahua?".\nIa dung songoni martup-tup ma tubu ni nasohahuai jadi didok Tamba Tua ma: "ta pol-pol ma pardalanan ni nasida, asa unang boi na sida meret manang tudia", dungi laho ma Saragi Tua tu utara naginoa ran nuaeng Saragi Tua(di utarani Pulo Samosir) mangambat nasida asa unang boi nasida laho tu onan langgiun laho patuba-ba. Jala si Nahampun ma laho tu Dairi, laho mangambat nasida asa unang boi dapotan sira, jala Munte Tua ma laho tu Tano Karo mangambat nasida laho manuhor hapas sigantion, anggo ahu tu Pintu Batu ninna si Tamba Tua, asa boi mangambat nasida laho matuba-ba tu Sihotang. Dungi borhat be ma nasida tu inganan naung tinontuhon ni na sidai.\nAlai dung manang nasadia leleng dung marserak nasida, masa ma logoni ari marpiar-piar pala do mahiang angka gulu-guluan jala masa muse ma dohot haleon di Pangururan ima luat na tinading kon ni nasida i ,alani i marmanuk di ampang (martondung) ma Simbolon Tua manilik manang aha do namagissombut umbahen namasa songoni tu nasida, jala mangihuthon jaha-jahani parmanuhon ni nasidai ingkon naso hahuai do pardomuan ni nasida jala ingkon gondangan na do asa ro Udan Pareme.\nJadi dung songoni borhat ma Simbolon Tua marsolu huhut mamalu ogung mandapothon si Tamba Tua tu Pintu Batu, dungi di sungkun si Tamba Tua ma, "aha do alana umbahen naro hamu mardoal-doal tu huta nami on?" "namanopoti sala nami do hami tu hamu asa ro Udan Pareme dihamian", nina Simbolon Tua mangalusi. Alai dung didok Simbolon Tua songoni marsidalian do Tamba Tua jala didok ma molo naido tu-tu hinarohon muna hutonahon ma jolo angka donganhu asa rap hami manjalo topot-topot munai. Toho tahe ninna rohani Simbolon Tua, dungi mulak manasida tu huta nasida.\nAlai dung manang nasadia leleng sai di paima-ima Simbolon Tua laos so adong ro boa-boa ni si Tamba Tua tole do logo ni ari sai lam mananggir ujung na gabe di lui-lui Simbolon Tua ma dalan na asing pasauthon sangkap ni nasida, laho ma muse nasida tu pasir ni Pintu Batu margondang jala roma torop halak mainondur tusi dungi di ida nasida ma disi anak ni si Tamba Tua pintor di tangkup mai jala di luahon ma tu pangururan laho gondanganna. Jadi dung sidung di gondangi dakdanaki, gabe roma udan paremean diluat ni nasidai.\nDi na borhat Munte Tua tu Tanah Karo mangambat hapas asa unang adong si pangkeon ni Simbolon Tua laos maringanan ma ibana di si, jala adong do 2 (dua) anak na ima;\n1. Ompu Djelak Maribur\n2. Ompu Djelak Karo\nIa Ompu Djelak Karo tinggal do di Tano Karo jala pinomparna/keturunanna ima marga Ginting Munthe na adong di Tano Karo laos adong muse do pinompar nai na gabe Munthe Simalungun, alai anggo Ompu Djelak Maribur dung magodang ibana jala dung gabe Datu ibana di goari do ibana gabe "Datu Parultop" alana ultop do ula-ulana, ima na binoanna sian Tanah Karo jala Ultop Ipuh do goarna disi ima na adong nuaeng di huta SIBABIAT Negeri TAMBA.\nIa taringot tu pardalaman ni Ompu Djelak Maribur (Datu Parultop) songonon ma...........................................\nDung gabe Datu Ompu Djelak Maribur borhat do ibana sian Tanah Karo mardalani huhut manandangkon hadatuon huhut marultop sahat tu huta Padang Sidempuan (Tapanuli Selatan) naginoaran nuaeng, dung sahat disi mangajari do ibana, jala laos adong disi sada Tambak laos disuan do disi sada bunga na margoar bunga INTE-INTEAN (tanda-tanda) di sisean nai jala di tonahon ma tu siseannai; Molo malos do bunga on, naung adong ma parmaraan tu ahu ,ninna Ompu Djelak Maribur (Datu Parultop) jala lului hamu ma ahu manang na tu luat dia, ninna ma. Jala lehononku ma tu hamu tawar pangabang-abang tawar pangubung-ubung sipangolu naung mate, si parata naung busuk jala molo dung mate ahu di dapot hamu dais hon hamu ma ubat on asa mangolu songon na somal.\nAdong do keturunan Ompu Djelak Maribur tinggal di Tapanuli Selatan ima marga Dali Munthe. Sian huta Padang Sidempuan borhat ma ibana muse tu Tano Silalahi manopi-nopi Tao Toba sahat tu Limbong Sagala, dung sahat ibana di Luat Sagala di sungkun ma pangisi ni luati: "Aha do namasa di luat on umbahen songon na longo-longo?", ninna Datu Parultop. Jadi dialusi pangisi ni hutai ma: " Adong di son sada pidong na jahat pidong si pitu ulu goarna na olo manghabangkon dakdanak, jadi molo haberengan pidongi pintor humalaput do hami martabuni sude. Dungi didok Ompu Djelak Maribur (Datu Parultop) ma muse tu na sida: "Aut sura boi hupamate lali si pitu ului aha do lehonon muna upahku..?". Dungi dialusi raja ni luat Sagalai ma: "molo boi dibahen hamu matei, pamilit mu ma boru nami dohot tano ni hami sagala on". Antong marpadan ma hita ninna Datu Parultop, ma dungi marpadan ma nasida: "TOGU URAT NI BULU TOGUAN URATNI PADANG, TOGU NIDOKNI UHUM TOGUAN NIDOK NI PADAN, HORI IHOT NI DOTON HATA DO SI INGOTON".\nDungi diparentahon si Datu Parultop ma manggali sada lubang nabagas boi jong-jong Raja Parultop dohot ultopnai. Jala di tutup ma dohot 7 (pitu) galapang ni sopo, jonok tu hau nabolon hasonggopan ni pidong i. Dung sidung sude dipature nasida roma tutu pidung sipitu ului tu hau na bolon i. Parjolo di ultop ma sada uluni pidongi laos hona, alani i marrimas ma pidongi jala dibereng ndang adong, holan galapang ni sopo do na adong di bonani haui, laos ditompas ma galapangi ujung na mabola sada galapangi, dungi di ultop Datu Parultop ma muse pa dua halihon gabe tinggal ma ulu ni pidongi 5 (lima) nai, songonima ujungna sampe habis sude ulu nipidong na pitui. Pidong ipe laos mate ma jala madabu tu bona ni haui jala si Datu Parultop pe laos di dondoni pidongi ma sian ginjang.\nAlani i pusok ma hosa ni Datu Parultop di bagasan lubangi jala tung mansai gale situtudo ibana pala songon na mate berengon. Humalaput ma pangisi ni luati manarat bangke ni pidongi asa dibereng si Datu Parultop, dungi di abing ma si Datu Parultop laos di papodom ma tu bagasan sada sopo.\nDi nasadari di bereng anak murid ni si Datu Parultop ma bunga inte-intean na adong di Tambak parpadanan ni nasidai nunga malos, hapogan ma nasida mandiori si Datu Parultop jala sahat ma nasida tu luat Sagala. Dibereng ma disi nunga tung gale situtu Datu Parultop, dungi dibahen ma tawar songon naung nitonahon ni Datu Parultop i tu murid nai ujungna gabe hipas ma Datu Parultop.\nTaringot tu janji ni pangisi ni luat Sagalai di jouma si Datu Parultop ma millit boru ni luat Sagalai, jadi ro ma si Datu Parultop mandok; "tung boru ni ise pe hupillit naung boru muna mai Raja nami, jala pangidoanku suru hamu ma jolo boru munai maronan". Dung didok si Datu Parultop songoni martabuni ma antong si Datu Parultop di topi ni batang aek dalan ni angka paronani, laos dipilit Datu Parultop ma sada boru-boru na so manintak pahean na di tingki na mangalaosi aeki, jala ditontuhon Raja Sagala ma sada ari ima songon ari pajadihon borunai manortorma antong anak borui ni luati jala manortor ma muse si Datu Parultop laos di sangguli ma boru-boru naung panilit nai, ima boru Sagala. Dung leleng sorang ma sada boruna jala dung balga boru ni Datu Parultop i mulima tu marga Siboro laos ima manean arta ni si Datu Parultop na adong di tano Sagala.\nDi na sahali, di ultop si Datu Parultop ma sada pidong laos hona ma bonani habongna, alai tong do boi habang pidongi. Sai di ihut ihut hon mai laos sahat ma ibana tu tano TAMBA na ginoaran nuaeng. Di si di Ultop si Raja Parultop ma muse pidongi laos dapot jala di haruarhon ma eme sian boruranna laos di sampathon tu sada gulu-guluan na jonok tu huta SIBABIAT na ginoaran nuaeng “HUTA ON MA HUTA NI MARGA HARO MUNTHE NA ADONG di TANO TAMBA“. Dungi mardalani ma Raja Parultop muse laos di ida ma bogas ni pat ni jolma ima di paihut ihut gabe jumpang sa ma sada huta, ia dihutai martonun ma sada anak boru na uli di lambung ni sada bona ni unte naung malamun situtu. Didok Datu Parultop ma tu anak borui “ito, boi do jolo buatonku sada boras ni unte an?” dungi roma anak borui mangalusi, “ba buat hamu ma ito”, ninna. Dungi di jangkit Datu Parultop ma untei, laos di pangan.\nMarnida i roma ijur ni anak borui, laos didok ma “Ia lehon hamu ma jolo sada di ahu ito, ninna”. Umbegesai roma si Datu Parultop di papungu ma untei tu sada hajut-hajut dungi di dok ma; tarehon hamuma ito, dungi roma anak borui di tarehon ma dohot abit na, hape tompuma di dabuhon Datu Parultop hajut na naung marisi godang untei, laos madabu ma abit ni anak borui, hapogan ma ibana paturehon abit nai huhut lao tu jabu. Dungi ro ma si Datu Parultop di papunguma untei laos di dok ma; “na hamu ma ito unte on, ninna”.\nAla naung lohot dirohana hinauli ni anak borui, di lului ma dalan boha asa saut Datu Parultop tu anak borui, dungi laho ma ibana sogot nai tu balik ni parik, siani di Ultop ma anak borui, ujungna gabe marsahit, laho ma anak borui tu jabu huhut morong-ngorong ro ma amantai, dijouma angka datu nalaho mangubati borunai alai ndang namarnamalum. Disada tingki ro ma Datu Parultop tu bagasi mardalani jala dibege-bege ma orong-orong ni boru-borui, dungi didok amantaima tu Datu Parultop, ia ubati hamu ma jolo borungkon, ninna. Jadi di ubati Datu Parultop ma dohot ubat tongos-tongosan alai nadang na marnamalum, ujung na ro ma sada ina-ina mandok bohado amang tung pareso hamu ma jolo dohot manat asa anggiat boi malum sahitnai, ninna.\nDungi dioloi Datu Parultop ma mangubati dohot denggan alai ditingki namangubati Datu Parultop sai mangkata-hatai ma halahi padua-dua sian na so pamotoan ni halak. Dung manang sadia leleng muba ma pamatang ni anak borui, jala sahit pe laos dipamalum ma.\nLulu-luluma rohani rajai mangida boru nai laos didok ma tu pardibagas na, ia tung boan ma jolo maridi boruntai, ai nungnga songon na asing parnidaan ku, ninna. Jadi laho ma tutu inantai dohot borunai martapian, toho do tutu nunga muba tutu pamatang ni anak borui. Jadi dung tangkas di boto naung denggan pamatang ni boru nai di papungu ma sude raja niangka luati, laho manunungkun Datu Parultop, manang na aha do margana. Ia dung pungu sude angka raja najinou dimulai ma pangkatai on jala didok amanta ima tu angka raja na jinouna; umbahenn na hujou hami pe hamu amang rajanami asa sungkun hamu ma jolo marga ni Datu Parultop on, ia anggo mambuat ibotona do ibana, tu ramba situtungon, tu aek siarsihon, seaton jala pamateon, alai anggo na mambuat na patut do ibana denggan ma pasu-pasuon ai nunga muba pamatang ni borunta, ninna.\nOnpe tutu Rajanami Datu Parultop, nunga dibege ho hata ni rajai na manungkun ma hami nuaeng tu hamu. Ahado tutu marga ni rajai? Ninna “panungkun sian raja na torop ma.\nJadi mapingkirma Datu Parultop ninna rohana, molo hudok margaki pamateonna ma ahu, ia huganti margaku, anak ni ise ma ahu dohonoku, ninna rohana.\nTangkas ma alusi hamu raja nami unang songon na marhuling-hulingan bahen hamu ninna raja na jinoui.\nJadi ndang tarelakhon si Datu Parultop be ujungna dialusi ma dohot sasitongna; “MUNTHE DO MARGAKU RAJANAMI, NINNA DATU PARULTOP HUHUT LAHO MARLOJONG TU BORU NI RAJAI LAOS DI ULOSI BORU-BORU IMA DATU PARULTOP HUHUT TUMATANGIS”.\nAlani i mapingkir ma angka raja na jinoui, ninna ma: “NA NAMBUAT IBOTONA PE IBANA GABE MA NASO MAMBUAT IBOTANA IBANA GABE MA”, ala naung hubereng hami ndang tarsirang be hamu nadua, aut sura adong tahi nalaho parsiranghon olo do rap mate nasida nadua.\nAlai naso adat naso uhum do on, ndang goaran be ibana Munthe gabe Haro Munthe ma goaron ibana ai haroan do na niulanai ninna raja najinoui ima.\nJADI ON MA MULANA ASA ADONG MARGA HARO MUNTHE NA TINGGAL DI NEGERI TAMBA. IMA KETURUNAN NI OMPU DJELAK MARIBUR (DATU PARULTOP) HARO MUNTE NA MAMBUAT IBOTONA TUBU NI MARGA TAMBA LUMBAN TONGA-TONGA.\nDung manang na sadia leleng mar pinompar Datu Parultop Haro Munthe tubuna ima Ompu Saha Ulubalang (Parsanti Ulubalang) dohot Raja Isora, dung ma godang angka tubu nai Ompu Saha Ulubalang laho do tu Tano Humbang jala Raja Isora tinggal di Tano Tamba, jala torop di pinomparna tinggal disi sahat tu sadarion.\nDisalin sarupa dohot aslina ima sinurat ni:\n1. Fordinan Munthe\n2. Patjius Munthe\nPada Tanggal 17 Oktober 1965.S\nDiposting oleh POMPARAN RAJA TAMBA TUA di 5:38:00 PM


Angka Guru di Filipina Mandapot Laba sian JW.ORG\nJAHA DI BAGASAN HATA Afrikans Albania Amhara Arab Armenia Azerbaijani Basque Batak (Toba) Bikol Bislama Bolanda Cebuano Cheska Chichewa Cina Kanton (Disederhanakan) Cina Mandarin (Disederhanakan) Cina Mandarin (Tradisional) Denmark Farsi Fiji Fon Galicia Georgia Heber Iloko Indonesia Inggris Isoko Italia Jawa Jepang Jerman Katalan Kinyarwanda Kirghiz Korea Kroasia Lingala Lituavi Magyar Malayalam Melayu Myanmar Ndebele (Zimbabwe) Norwegia Polski Portugis Portugis (Portugal) Prancis Rumania Rundi Rusia Serbia Serbia (Romawi) Shona Slovak Sloven Spanyol Suomi Swahili Swedia Tagalog Tahiti Tarascan Telugu Thai Turki Ukraina Valencia Vietnam Yoruba Yunani\nTaon 2016 angka Sitindangi Ni Jahowa patuduhon angka video dohot sijahaon tu punguan ni angka guru di Zamboanga del Norte, Filipina. Parjolo, ro ma nasida tu kantor Departemen Pendidikan di ibu kota provinsi i, i ma di Kota Dipolog. Las do roha ni angka pengurus i mangida situs jw.org. Jadi adong tolu seminar naeng dibahen tu angka guru na sian marragam luat di Zamboanga del Norte. Digokkon pengurus i do muse Sitindangi asa pasahathon presentasi saleleng 30 minut di tolu seminar i.\nSongon dia do presentasi i dipasahat?\nDi ganup seminar i, dipatudu angka Sitindangi do tu nasida angka video naung dipillit jala sijahaon sian situs jw.org. Godang do na lomo rohana tingki mangulas taringot “Mengatasi Ketegangan Akibat Utang”. Didok angka guru i, godang do laba ni presentasi on tu angka guru dohot murid. Dung i dijalo nasida ma risalah Di dia do Hita Boi Mandapot Alus ni Sungkunsungkun na ringkot di Parngoluon? Isi ni risalah i taringot angka informasi na boi tadapot di jw.org. Didownload piga-piga guru do angka video sian situs i.\nLas do roha ni angka guru tu tolu presentasi i. Jadi diatur departemen pendidikan ma asa dibahen muse presentasi laho mangurupi hira-hira 600 guru BP dohot angka guru na asing. Godang do muse na las rohana tu presentasi i.\n“Godang do laba ni situs web i”\nDipaboa nasida ma songon dia presentasi i dohot situs i mangurupi nasida. Didok sahalak guru, “Mauliate ma hudok tu nasida, boi do hupangke situs web i laho mangajari angka muridhu.” Adong muse guru na mandok, “Godang do na huparsiajari sian situs i. Tarlumobi taringot songon dia asa unang stres. Godang do laba ni situs web i, ndang holan tu angka naposo alai dohot do tu angka na matua.”\nAdong lobi sian 350 guru na mangido gumodang hatorangan. Jadi, dilehon angka Sitindangi ma sijahaon na asing tu nasida, jala dijahahon ma piga-piga ayat sian Bibel tu halak na mangido poda.\nLas do roha ni Sitindangi Ni Jahowa ala adong 1.000 guru na mangida presentasi di Zamboanga del Norte. Gabe diboto angka guru i ma, mansai denggan do situs jw.org dipangke tingki mangajari angka murid. Situs web on boi do mangurupi angka guru di liat portibi on laho mangajari taringot songon dia asa marparange na denggan jala songon dia asa jonok tu Debata. *\n^ par. 9 Lembaga Pendidikan di Filipina ndang holan martanggung jawab laho mangalehon parbinotoan tu angka murid, alai dohot do “patoguhon nasida di partondion jala asa marparange na denggan jala disiplin.”—Konstitusi Republik Filipina taon 1987, Artikel XIV, Bagian 3.2.\nParsaripeon & Keluarga Angka na Poso Dakdanak Hadameon & Las ni Roha\nMangurupi Angka na Poso Mangadopi Sipangarehei di Singkola\nSi Hugo, na marumur sampulu taon, mandapot Penghargaan Putri Diana ala mangurupi angka dongan sasingkolana mangadopi sipangarehei. Songon dia baoa na marumur sampulu taon on boi gabe wakil program mangadopi sipangarehei?


Trio Exensi Archives - Lirik Lagu Batak | Kumpulan Lirik Lagu Batak Toba Terbaru\n« Trio Exensi »\nGabus Mu Dohape\nlirik lagu gabus mu dohape. anggo hatam tu au ditikki borhat ho. ai satongkin do ho dinadao. pos do rohakki disasude nai. mardongan tangian hu paborhat ho. hape nuaeng ito hu bege baritam. nungga muli ho di nadao. laos so martona ho tu au ito. nanggo hata sakkababa pe. gabus mu do hape mandok holong roham. […]\nContinue » Trio Exensi No Comments\nlirik lagu boru ni raja. naburju do ho inang. sitiruon do pangalahom. molo sala ahu sai di anju ho do. inang ni gelleng hu. tung so olo muruk ho. tung elek do hatami. so marnaloja ho inang. manganju anju ahu. namalo do ho inang. padipposson sinarittai. nang pe tung otik na husari i. sai di […]\nAhado Salangku Tu Ho\nlirik lagu ahado salangku tu ho. hu tutup matangki. naeng mangalupahon sude. memoritnta saleleng hita. na marsihaholongan i. alai tung so boi do. lupa au memorinta i. pamereng mu lambok ni hatam. nunga lohot di rohangkon. didia ho nuaeng ito. malungun ahu tu ho. ditinggalhon ho sasada ahu dison. ndang martading hata ho tu ahu. aha […]\nContinue » Trio Exensi 3 Comments\nTrio Arghana Trio Amsisi 2000 Trio Andesta Trio Lamtama Trio Santana Simatupang Sister Trio Lasidos Trio Axsido Nainggolan Sister Trio Satahi Toba Trio Ambisi Buku Ende Simbolon Kids Victor Hutabarat Trio Perdana Eddy Silitonga Rita Butar Butar Marsada Band Charles Simbolon


Majalah Bina Warga HKI Online / e-magazine: Bahan Jamita Bina Warga Bulan Nopember 2008\nJamita Minggu 24 dung Trinitatis\nTgl. 02 November 2008\nNats : Jeremia 7 : 1 - 7\nPdt .Berton Silaban, S.Th\nPdt. HKI Resort Kandis\nUnang Dok Bagas Joro, Debata Jahowa do !\nFuturolog, John Naisbitt & Patricia Aburdene mandok: "milenium ketiga dimulai tahun 2000 adalah era kebangkitan agama-agama" (Megatrends 2000). Sude ugamo di portibi on mengalami perkembangan na luar biasa, lam tarida puncak semangat ni parugamoon ni jolma. Lam mangerbang do kebangkitan gerakan evangelisme pentakostal na patubu godang gareja kharismatik, lam godang martamba angka penganut agama (ruas), lam godang jongjong tempat ibadah (gareja), godang jojong partai Politik na berasaskan agama tertentu, lam torop do ruas na mandohoti angka kebaktian, dna. Alai hataridaan ni puncak semangat parugamoon i ndang marpanghorhon tu perobahan sikap manang perbaikan moralitas ni jolma. Di sisi na asing haheheon ni angka ugamo di portibi on, laos hehe do nang angka prilaku amoral: masa hagunturon, korupsi, pembunuhan, kekerasan, hapogoson, tindakan main hakim sendiri atas nama agama, pemutar balikan hukum, dna. Boi dohonon haheheon ni semangat parugamoon i ndang saurdot dohot parange siapari ni jolma na marugamo i. lam ringgas kebaktian alai lam ringgas do nang mangulahon dosa, burju mangulahon na denggan alai laos burju muse do mangulahon na rorang. I do na taida diparngoluon ni bangso Israel di turpuk on. Lam targoar nasida bangso ni Debata alai lam tangkang pangalahona, lam ringas tubagas Joro pasahat pelean situtungon tu Debata alai laos ringgas do muse manutung daupa tu debata Baal.\nMansai koras do dijamitahon Panurirang Jeremia tu bangso Israel asa marhamubaon nasida. Hona uhum ni Debata do bangso Israel molo so adong pertobatan dinasida. Panurirang Jeremia dipabangkit tu ulaon i ditingki raja Josia patupahon reformasi dibidang ngolu parugamoon. Reformasi di bidang ngolu parugamoon i ndang diuduti dohot denggan di tingki raja Yoyakhim (640 – 609 sM). Ala ni i gabe lam marlaok dosa do ngolu parugamoon nasida. Lam bagas tu na mangulahon dosa, diula nasida do nian pamujion tu Debata Jahowa alai lam tu segana do nang moral nasida. Ai mangalap gogo do nasida tu bangso sipele parbegu jala mangihuthon hasomalan nasida marsomba tu angka baal. Disuru Debata si Jeremia jongjong di jolo ni pintu bagas joro laho manintinghon "tangihon hamu ma hata ni Jahowa, ho ale sandok Juda..., Padenggan hamu ma dalan muna dohot pambahenan muna…". Dilumbahon Debata do uhum tu nasida molo so olo mulak tu dalan na sintong. Uhum na naeng masa, i ma ingkon gabe tartaban nasida tu bangso na asing, jala ingkon marongso Jerusalem bahenon ni Babel. Nangpe mansai koras dipaingot Debata bangso i alai ndang marnamuba roha nasida, alai justru gabe lam martangkang do nasida. Gariada lam jogal do tahe rohanasida, baliksa gabe dimusui nasida do si Jeremia jala disangkapi na roa tu ibana. Nunga tung mansai tabo panghilaannasida mangulahon dosa, mangarupa halak na buro, ndang parduli diangka na mabalu, mamunu angka na so marsala. Tumangian do nasida dihata ni angka panurirang pargapgap na manghatahon bagabaga palsu na pasonang sipareon, tumimbanghon hata ni si Jeremia na koras mengkritik bangso i. Didok roha nasida ndang mungkin uhumon ni Debata nasida ai tong dope ditopot nasida bagas joro ni Debata jala dipasahat pelean tu Debata. Didok rohanasida ndang mungkin marongso Jerusalem ai bagas parmianan ni Debata do i. I do umbahen didok Panurirang Jeremia " unang marhaposan hamu dihata na mandok : Joro ni Jahowa, Joro ni Jahowa, Joro ni Jahowa do on" . Ndang marlapatan mamongoti bagas joro ni Jahowa molo so marparange na denggan. Ai molo so ditangihon be hata ni Debata sian bagas Joro i, aha ma gunana bagas joro i?. Ndang marguna be i ai nunga mardebatahon baal nasida.\nNa marguna jala na marlapatan do sada bagas Joro molo bongot jolma tusi sian roha na ias jala polin laho mamuji pasangaphon Debata. Ndang adong lapatanna tabongoti bagas Joro i molo so marpanghorhon tu parange na tama, jala ndang adong gunana kebaktian dibagas Joro i molo mardua roha manang mardua haporseaon hita. I do na sala ditongatonga ni bangso Israel, ai didok rohanasida Bagas Joro i do Debata. Hape ndang sarupa Debata dohot bagas Joro. Nunga lupa bangso Israel di jaman ni malim Eli dohot Samuel ompunasida, na hea bagas Joro jojong di Silo alai marongso do Silo diuhum Debata ala ndang satia bangso i tu Debata. (ayat 12). Jojot do sala pangantusionta taringot tu bagas joro. Adong do deba na merasa gabe badia molo nunga masuk tu bagas joro hape pangalahona ramun. Adong na mandok ndang boi mangan jala ndang boi marisap di gareja ala bagas na badia do i. Nian dengan do i ndang mangan jala ndang marisap di gareja asa menjaga kebersihan ni gareja i. Alai sotung tartait pangantusionta bagas joro i identik dohot Debata. Ndang boi badia bagas joro i molo so diparbadia Debata jala holan Debata do na boi mambahen i badia. Molo ditutung angka penganut ugamo na asing gareja ni halak kristen, ndang na dohot Debata Jahowa hona tutung disi. Ala ni i unang pola gabe mago haporseaonta.\nManopot bagas Joro ni Debata ingkon dibarengi pertobatan. Molo muba roha ni bangso Israel jala ndang mardua roha dihaporseaon tu Debata mombun ma rimas ni Debata. Dilumbahon jamitaon do hita asa marhamubaon. Dipaingot jala disungguli do hita asa polin haporseoanta holan tu Debata. Tangi ma hita di soara ni Debata, unang tapatangkang rohanta. Dilehon Debata dope kesempatan tu hita angka na tading dihajahatonna laho paubahon roha, tumadingkon dalan na jahat i. Ditongatonga ni halumlamon ni jolma tongtong do pe marsoara Debata patuduhon na parasiroha do Ibana. Na so manghalomohon hamatean ni angka parjahat (Ptds. Hesekiel 33: 11). Ala jolma dope hita, jala cenderung madabu tu na mangulahon dosa ala ni pangontak ni sibuk dohot mudar ni pardagingonta. Dison ma tanggungjawab ni huria, tanggung jawab ni angka pangula ni huria dohot tangungjawab ni sude halak na porsea laho palumbahon angka parjahat i, asa dipauba rohana jala asa unang lalu uhum ni Debata ala ni dosana i. Unang tadok na so lalu uhum ni Debata molo so muba rohanta, ai sipata sai hira cerita dongeng sambing do didok rohanta angka uhum ni Debata. Sasintongna uhum ni Debata adalah sesuatu yang pasti terjadi dan sudah berjalan. Penghakiman Allah sudah berjalan dalam kehidupan kita, oleh sebab itu bertobatlah.\nTahaporseai do Debata Jahowa sasadasa pargogo na so hatudosan, alai jojot do molo dinamangadopi hamaolon dingolunta, talului jala tapangasahon angka gogo na sian portibion gabe tudosan ni Debata. Ciri parugamoon na songon i do jolma na munafik, na mardua tuan manang mardua kepribadian. Ingkon hatindanghononta do, paboa ndang adong manang ise na boi mangalo Debata, jala ingkon tarida ma i nang dipanggulmiton ni ngolunta be. Halak Kristen na tutu holan marhaporseaon tu Debata Jahowa di sude panggulmiton ni ngoluna. Unang tapangasahon haringgasonta manopot bagas joro laho melegalisir angka pangalahonta na jahat. Asa marguna pamujionta i jala marlapatan angka peleanta na tapasahat tu Debata taulahon ma patikNa. Berlaku adil, marparange na tama i do hataridaan ni haporseaonta. Ibadah kepada Allah tidak berhenti hanya pada ritus dan upacara, Ibadah yang sesungguhnya adalah hidup dan perbuatan yang berkenan kepada Allah, Asa saurdot ngolu parugamoontai tu ngolu siapari. Amen !\nJamita Minggu 25 dung Trinitatis\nTgl. 09 November 2008\nNats : Johannes 4 : 21 - 24\nPdt.Edwin Manullang, S.Th\nTasomba ma Debata Dibagasan Tondi dohot Hasintongan\nEvanggelium ni si Johannes ima buku na paopathon di padan na imbaru. Buku on ma na sinurat ni si Yohannes sekitar taon 80-95 (SM) dungkon Kristus. Buku on muse ma naso digoari Injil non-Sinopsis. Evanggelium ni si Yohannes on ma na marisihon hal na mansai porlu tu halak Kristen ima, Hata ni Debata marhite holongna tu portibi on na tarsurat di Joh. 3: 16: "Ai songon on do holong ni roha ni Debata di portibi on, pola do anakNa na sasada i dilehon, asa unang mago ganup na porsea di Ibana, asa hangoluan na salelenglelengna di ibana". Jala muse tujuanna disurat evanggelium on ima : parjolo, "asa porsea hamu, Jesus do Kristus, Anak ni Debata; jala asa hamu angka na porsea i dapotan hangoluan marhitehite goarna (Joh. 20:31). Lapatanna disi, asa saluhut angka naso porsea olo gabe porsea tu Tuhanta Jesus Kristus jala dapotan haluan sian Ibana. Na paduaon, tujuanna ima: Patoguhon haporseaon ni angka na porsea asa monongtong haporseaonna i, nata pe olo angka ajaran palsu/sesat na naeng mangago nasida, jala boi ma nasida masuk tu parsaoran ni Debata Ama, Anak, dohot Tondi Porbadia.\nTurpukta on ima ujung ni panghataion ni Tuhanta Jesus Kristus dohot boru Samaria di Sumur ni si Jakkob di huta Samaria. Sian bona ni turpuk on boi do berengonta songon dia do proses ni pangkataion nasida. Tangkas do disi didok: halak Jahudi ndang boi marparsaoran dohot halak Samaria, jala Jesus sandiri do aek na mangolu i. Dipabotohon/dipantandahon Jesus do hadirionna tu sahalak boru Samaria naso haru denggan pardongan saripeonna. Molo tapamanat pangkataion ni Tuhanta Jesus, mansai denggan jala terarah do patandahon hadirionNa tu parompuan i na tujuanNa sebagai Sipalua Ibana. Asa lam tangkas, adong beberapa hal na naeng sitangkasanta, ima : Parjolo, ndang diuhum Jesus parompuan i, marhite angka hadirionna, alai pabotohon tu ibana, aha naeng siulahononna. Paduahon, dihatindanghon Jesus do diriNa sebagai aek na mangolu, ditingki ro boru Samaria i na naeng mambuat aek. Patoluhon, dipatandahon Jesus do Panombaon na sintong tu Debata tingki parompuan i mangido panorangion. Paopathon, diboan Jesus do boru Samaria tu pangantusion taringot hasintongan na diantusi ibana. Laos na di ujung ni panghataion nasida i di turpuk on, diboan boru Samaria i ma angka jolma sian huta laho pajumpang dohot Jesus.\nPartongtangan masalah ugamo na mansai marbungaran do di halak Jahudi dohot Samaria. Ima inganan partangiangon nasida tu Debata. Halak Jahudi sai tong do mempertahanhon Jerusalem, alai halak Samaria mempertahanhon dolok Gerizim donokhon Sikar. Menurut hatorangan ni halak Samaria, di dolok Gerizim on ma bangso Israel parjolo sahali paturehon langgatan partangiangan laho manomba Debata dung mangalaosi aek Jordan nasida sahat tu tano Kanaan sian parhatobanon di tano Misir. Ndang dipaganjang Tuhan Jesus be partontangan nasida taringot inganan partangiangan di Jerusalem manang Gerizim i, alai didok ibana do: "Ndada dolok i manang Jerusalem na manontuhon partangiangan tu Debata Jahowa i, Jala hasintonganNa pe ndada tergantung tu inganan na dua i. Didok Tuhanta Jesus do muse: "Ditanda halak Jahudi do angka na naeng sisombaonna, ala haluaon pe sian bangso Jahudi do. Jala laos on do na paingothon tu bangso Jahudi sebagai bangso pilihan ni Debata, jala marharoroan sian nasida do "Sipalua". Menurut angka teolog pe, Bibel sipangkeon ni halak Samaria ndang sarupa tu Bibel ni Jahudi. Alani i do gabe ndang meluas be panandaion nasida taringot na naeng si sombaonna. Ala padan ni Debata holan marhite bangso Jahudi do.\nPartangiangan na sintong ima, partangiangan na dipasintong Debata Ama. Jala partangiangan na songon dipangido Ama i. Mesias na digoari Kristus dung ro Ibana, baritahononNa do saluhutna tu hami, holan dibagasan Ibana do partangiangan na sintong. Dibagasan Ibana ma adong Tondi na marhasintongan. Ndang songon na partangiangan naso sintong di Jerusalem manang di dolok na dipartontanghon si nangkinon i. Dibagasan Jesus Kristus do berengonta partangiangan na sintong, tarida ma disi panombaon ni jolma tu Debata gabe anak jala Debata gabe Ama nasida.\nMartangiang dibagasan tondi dohot hasintongan . Ala Debata do Tondi i, partangiangan i pe ingkon mamangke bahasa tondi dohot sistematika partangiangan na denggan jala na marhasintongan. Partangiangan ipe ingkon tarjalin ma dibagasan tondi dohot hasintongan. On na mambedahon partangiangan ni halak Kristen dohot angka partangiangan ni angka na manomba angka tonditondi (sipelebegu). Panomba angka tonditondi pe manomba do dibagasan tondi alai ndang marhasintongan sian Debata. Halak Kristen jala na porsea di Debata do na manomba Debata dibagasan tondi dohot hasintongan, jala panombaonna pe ingkon ma dibagasan tondi dohot hasintongan.\nDung salpu nasida manghatai taringot na masa si nuaeng on, diuduti boru Samaria ima muse panghataion taringot tu namasa na naeng ro ima taringot Mesias namargoar Kristus. Laos disima dipatandahon Jesus tu ibana, bahwa Jesus do Mesias na manghatai langsung dohot boru Samaria. Dibagasan hasintongan do dipatandahon Jesus dirina ndang songon na asing na olo diorai laho patandahon dirina sandiri.\nDebata do Tondi i, asa angka na marsomba tu Ibana, ingkon dibagasan tondi dohot hasintongan. Inganan ni angka halak Kristen i na laho martangiang ndang menjamin hasintongan ni peribadahan i. Alai halak Kristen manopot bagas joro ni Debata do laho marparsaoran dohot Debata dohot dongannna jolma. Dibagasan bagas joro ni Debata ima halak na porsea dapotan asi ni roha sian Debata, jadi tangkas ma taboto, bagas joro i, ima salah satu dalan laho mandapothon jala manjalo asi ni roha sian Debata.\nHalak Kristen manang didia pe maringanan, nunga gabe anak ni Debata, ala Debata do Bapa di nasida marhite Jesus Kristus. Ala halak na porsea gabe anak ni Debata, dapotan haluaon ma nasida na binoan ni Mesias, Kristus Jesus naung dipadanhon Debata hian na gabe nasida nampunasa. Alani i, angka anak ni Debata ingkon barani ma manghatindangkon haluan na binoan ni Tuhan i, tarlumobi ma tu angka naso porsea dope tu Debata. Isarana: songon boru Samaria na gabe ulaula parbarita nauli tu halak na asing. Halak na porsea i, ingkon gabe mual dohot siboan barita ni haluaon ma jala tung naso jadi margabusi di hasintongan ni Tuhan i. Tasomba ma Debata, jala tahatindanghon ma haluaon na binoan ni Mesias i dibagasan tondi na marhasintongan. Amen.\nJamita Minggu 26 dung Trinitatis\nTgl. 16 November 2008\nNats : 2 Musa 25 : 1 - 9\nPdt.Gom FH Tampubolon, S.Th\nPendeta HKI Resort Batu IV\nPasahat ma Ngolum Gabe Pelean Nauli di Debata\nExodus (haruruar/keluaran) sian Misir ido sintuhu (konteks) panurirangon ni buku 2 Musa. Jumpa ma tingkina bangso Israel manjalo haluaon (kelepasan dan pembebasan dari pihak Tuhan dari perbudakan dan penindasan Firaun) sian Debata dung jolo manaon (mandalani) na porsuk (kl. 350 taon) diparhatobanon-parhorsihan Misir. Mardomu tu sintuhu panurirangon 2 Musa on (40 bindu), tolu garis besar (pangarimpuni) na mansai ringkot di isina, ima : 1). Bindu 1 – 11 : Debata manguluhon bangsoNa; 2). Bindu 12 – 17 : Debata marmudumudu dohot mangajari bangsoNa; 3). Bindu 18 – 40 : Pangajarion na berkesinambungan jala holistik tu bangsoNa.\nMasuk horong na napatoluhon i ma turpuk jamita on, dung haruar bangso Israel sian tano Misir, marsaro ma nasida di halongonan Sinai, laos nangkok ma si Musa uluan ni bangso i tu dolok Horeb/Sinai manjalo ruhut-ruhut na ingkon sidalanonhon ni bangso i songon bangso ni Debata nasida. Opat puluh ari, opat puluh borngin lelengna si Musa di dolok Horeb i, jala turpuk on ima deba sian ruhut-ruhut napinasahat ni Debata tu bangso i marhite si Musa, na ingkon sidalanonhon dohot siulahononhon nasida, ima taringot tu na ingkon pasahaton nasida pelean tu Debata laho paulihon undungundung na badia.\n2. Ayat 1 – 2 : Hata ni Jahowa do na ingkon sipasahaton ni si Musa tu bangso Isreal asa diboan nasida pelean laho paulihon undungundung na badia di Debata. Ndada sian roharoha manang pingkiran si Musa hata na ingkon pasahatonna tu bangso i asa mamboan pelean. Sian i idaonta ia si Musa sahalak uluan na marsahala do ditongatonga ni bangso i alai ndada sahala manang otoritas ni ibana na rumingkot laho pasauthon ulaon ni Debata, tung Hata ni Jahowa sambing do. Hata ni Jahowa do na gumogo jala na rumingkot laho pasauthon ulaonNa di portibion. Ido na dihaporseai si Musa jala ido na niulahonna. Hata ni Jahowa do napinasahat ni si Musa, ndada hatana sian roharohana dohot pingkiranna. Nna ingkon sipasahaton bangso Israel silehonlehon bahen pelean nasida pasahaton nasida ma sian ias ni roha, lomo ni roha dohot las ni roha. Lapatanna, dipasahat pelean i ndada sian roha na marmungutmungut dohot arsak ni roha jala asa dapotan pujian sian jolma.. Tuhan Jesus sandiri pe mangajarhon, molo naeng pasahathon pelean ingkon dibagasan dame, unang adong parbadaan dibagasan roha (bd. Mat 5 : 23-24).\nAyat 3 – 7, patoranghon angka ragam silehonlehon siboanon nasida na gabe pelean tu Jahowa ima sere, perak, tombaga, bonang na rata langit dohot rara dohot na marham, miak, batu intan dohot angka na asing. Angka na arga do on di jolma, nanihalomohon ni Debata, sipangheon laho paulihon undungundung, hombar tu nanihatahon ni Jahowa tu si Musa naposoNa i.\nBoasa dipangido Debata angka pelean i hape di situasi na so mulaulaon do bangso i, ai dipardalanan dope jala ndang sahat dope tu tano Kanaan na binagabagahon ni Debata tu nasida ? Disuru nasida pasahathon pelean i asa adong pangheon laho paulihon inganan ni Debata. Disuru nasida laho pasahathon pelean ndada laho manumpahi Debata. Ndada na so adong sibahenon ni Debata paulihon ingananNa umbahen nadisuru nasida papunguhon pelean i. Ditingki di Misir nasida, dipasupasu Debata do angka naniula nasida, boi nasida mameop perak, sere, tombaga dohot angka lan na asing. Ala pasupasu ni Debata do i, ingkon pangheon do i laho pasangaphon Debata. Ditingki so adong sumber penghasilan, uju so adong parbue naniulana disuru bangso i mamelehon na adong. Marhite i dijou nasida pasahathon ngoluna tu panarihonon ni Debata. Diigil sian nasida pos ni roha di panarihonon ni Debata. Pelean na niigilNa i, ima parbue panandaon dohot parbue pangoloion di Debata na manarihon nasida.\nAyat 8 – 9 patoranghon na ingkon bahenon ni Israel di Debata sada inganan na badia, songon naung pinatuduhonNa i tu si Musa. Asa maringanan Debata ditongatonga nasida, i do na gabe alasan na terutama laho paulihon undungundung i. Model na naeng sipaulion i ma "tiruan dohot halinu ni na di banuaginjang" (bd. Heb 8:1-5), songon naung pinatuduhon ni Debata tu si Musa. Jadi holan si Musa sandiri do naumboto i ala ibana na marnida tiruan manang halinu ni bagas manang undungundung nanaeng sipaulion i.\n3. Sada istilah teologis do "pelean (persembahan)" na marpardomuan tu hadaulaton (ibadah) ni angka na porsea i. Marragam do pelean na boi idaonta di Padan na Robi dohot Padan na Imbaru, isarani : a). Pelean Paskah : ima pelean na pinasahat ditingki Pesta Paskah Yahudi, na marningot haluaon na pinasahat ni Debata uju masa bala di tano Misir, andorang so haruar bangso i sian tano Misir naniuluhon ni si Musa (2 Musa 12:1-18). Ditotophon Jahowa do asa dipestahon nasida haluaon i marhite napasahathon persembahan buah sulung (2 Musa 13:1-16); b) Pelean Damai Sejahtera : ima "syelamim" [pelean nadipasahat ditingki pangompoion bagas joro, pelean panolsolion dosa (bd. 3 Musa 7, Panguhum 20; 21, Am 5:22, Yes 1:11, 2 Sam 6)] dohot "sebach" [pelean sipotongon=korban sembelihan, ima na pinasahat ni angka keluarga diganup taon (bd. 1 Sam 1:21;2:19, 1 Raj 12,27, Yes 43:23, 3 Musa 22:21,dna)] Jadi pelean on dipasahat laho menjaga keharmonisan parsaoran tu Debata. Pelean on boi dohonon pelean hamauliateon ala pasupasu na pinasahat ni Debata dohot pelean nazar; c). Pelean Hasesaan ni dosa (chattat/asyam) : ima pelean na pinasahat alani dosa naniulahon sasahalak (ruas manang malim) secara sengaja manang so sengaja (3 Musa 4:24, 5:6, 16:8, Yes 53:10); d). Pelean Pangurason (pentahiran) : pelean on dipasahat molo adong sasahalak na ramun alani sahit/parsahiton. Dipasahat pelean pangurason on ala las ni roha sasahalak di hamamalum ni parsahiton i jala boi marsaor muse dohot masyarakat secara normal (3 Musa 14; Mrk 1 : 44, Luk 5:14), e). Pelean Patindanghon/Pelantikan (pasahathon tohonan/penahbisan) : pelean na pinasahat ni sasahalak ala manjalo ulaon sian Debata gabe raja (ulaon sekuler) manang malim (ulaon religius) songon hamauliateonna di ulaon i. f). Pelean Pembangunan : pelean na pinasahat ala kebutuhan pembangunan bagas joro, rehabilitasi/renovasi dohot memperlengkapi angka inventaris nang menjaga haulion dohot haisaon ni bagas joro i (bd. 2 Raj 12, Ezra 2 :68), g). Pelean Unjukan dohot Pelean Khusus (tenufah dohot terumah) : ima pelean na pinasahat tu angka malim secara hatopan dohot malim na martingki/marulaon di sada kebaktian (bd. 2 Musa 29:26; 3 Musa 7:34; 4 Musa 6:20); h). Pelean Parpuluan : ima pelean na pinasahat saparsampulu sian parbue ni tano dohot angka ulaon na asing (hasil usaha : beternak, berdagang /bisnis, dll) (2 Musa 27:30; Mal 3:8-10). Sude masyarakat Israel (ruas, raja nang angka malim) pasahathon parsampuluanna hombar tu perolehanna/penghasilanna (4 Musa 18:21-23).\nPasahathon pelean sebagai bagian sian hadaulaton (ibadah) marpardomuan do i tu panghobasion ni huria tu ruas dohot tu portibion. Angka pelean i dipasahat marrumang natura dohot innatura (parbue ni tano, pahanpahanan, barang berharga dohot hepeng, dna) (bd. 3 Musa 27:30; 2 Raja 12:4; Luk 21:1-4). Boi do angka pelean i dipasahat langsung tu Bagas Joro, alai adong do napinapungu ni angka parhalado (bd. Neh 10:37-38) manang dititip/dikirimhon (Fil 4:18).\n4. Aha do lapatan ni angka pelean i, sadia godang pelean na tama dilehon tu Debata ? Secara umum, alus manang respon ni angka na porsea ala haluaon naung dibasabasahon ni Debata do pelean i (bd 2 Musa 13: 14,16) jala secara khusus, pelean ima implementasi sian hak dohot tanggungjawab ni angka na porsea i do di parsaoran (persekutuan), panghobasion (pelayanan) dohot panindangion (kesaksian) ni na porsea i (bd. Ul.Ap 4:32-37; 6: 1 – 7; 1 Kor 9:1-18). Sorminan ni panghangoluhonon ni na porsea i di hadaulaton manang ibadah dohot panghangoluhonon ni parsaoran ni na porsea i tu Debata do pelean na pinasahat i. Pasahathon pelean, ndada asa taruli hita disihirimonta (do ut es) alai alus manang respon do i ala haluaon naung pinasahat ni Debata tu hita marhite panobusion ni Jesus Kristus i. Peleanta i, ndada pelean "asa" (asa burju Debata tu hita, asa holong rohaNa manang asa dipasupasu Debata hita, ai ndang tarbahen hita sian gogo dohot pambahenanta manambai holong ni rohaNa dohot pasupasuNa), alai pelean "ala" do na tapasahat i tu Debata. Ima ala manghilala hita jala tahaporseai tung ala ni basa ni Tuhan, ala holong ni rohaNa dohot ala pasupasuNa, i do umbahen adong na tapasahat gabe pelean. Pelean i, ndada sisip (sogok) tu Debata asa dilehon Debata pasupasuNa. Jadi pelean na sintong ima songon parbue ni panandaon jala pangokuhon na bagas dohot na tangkas di basabasa dohot asi ni roha ni Debata nang pasupasuNa. Molo i do na gabe ojahan, pasti do sian las dohot bulus ni roha halak Kristen i pasahathon peleanna, ndada ala ni terpaksa manang sian roha na so tarjua.\nPelean i, panindangion holan Debata do mual ni nasa pasupasu dohot uli basa. Alani i pelean i dipasahat dibagasan panghirimon na mangolu, ndada alani gogo ni sasahalak alai alani asi ni roha dohot pasupasu ni Debata na so ra suda di parngoluon. Panindangion Haporseaon, holan Debata do partanobatoanta dohot parsigantungan ni ngolu dohot parngoluonta, ndada alani hamoraonta dohot hagogoonta (bd. Luk 21;1-4; 12:5; Mat 16:26). Alani i molo naeng tapasahat peleanta tu Debata unang tasungkun jala tabilangi naung tapasahat i jala aha do uli manang keuntungan na naeng tajalo marhite na pasahathon pelean i. Molo i do na gabe ojahan, pasti do ndang mantat ginjang ni roha molo godang pelean i dipasahat. Taingot ma, Ndada alani pelean i gabe badia jolma i di jolo ni Debata.\nImplementasi kesadaran akan hak dohot tanggungjawab ni na porsea i do pelean i. Songon ruas ni huria tarjou do angka na porsea laho pahembanghon Harajaon ni Debata di portibion. Alani i ingkon disungkun ruas ni huria i, aha do na hurang jala na ringkot sipareahan di bagas joro i. Ruas ni huria i ringkot do mamparrohahon angka na ringkot laho pamajuhon panghobasion dohot kesejahteraan ni angka pangula na manghobasi di huria i..\nPelean na umarga ima roha dohot ngolunta (Rom 12:1), jala ido na rumingkot. Tadok pe songoni, ndang gabe alasan i so mangalehon pelean marhite hepeng manang arta na dibasabasahon Debata. Molo rade mangalehon roha dohot ngoluna tu Debata, lam mangalehon arta manang hepeng ma ? Molo so rade mangalehon peleanna marhite hepeng manang arta, boha ma mangalehon rohana dohot ngoluna tu Debata ? Godang ni pelean i "relatif" do alai ndang "spekulatif". Pelean i ingkon dipasahat sian na nionjar\nni rohana, ndang sian muruk manang sian na so tarjua (2 Kor 9 : 6-15). Sian na nionjar ni roha jala ndang sian na so tarjua dohot sian las ni roha ima sorminan roha na marolopolop ala pasupasu dohot asi ni roha naung jinalo sian Debata; dohot haporseaon na togu ala hasetiaon ni Debata na tongtong marmudumuduhon ngolu dohot parngoluon (bd. Mat 6:32; 2 Kor 9:8). Artina motivasi dohot kerelaan sasahalak pasahathon pelean na nionjar ni roha na bulus tu Debata na tongtong manghaholongi. Roha na manghilalahon jala manghatindanghon holan Debata do mual hangoluan. Ngolu dohot parngoluan on rahar (kering) do jala angka ulaon pe gabe sia-sia molo so Debata na marmuduhon (Pengk 6:1-2) Amen. (Catatan : Sumbangsaran terhadap tulisan ini atau sdr/i ingin melihat dokumentasi kegiatan HKI Resort Siantar IV : kami persilahkan mengunjungi : http//: gomtampubolon.blogspot.com; http//: hki-siantar4.blogspot.com)\nTgl. 23 November 2008\nNats : Pangungkapon 21 : 1 - 8\nPdt.Lamhot J. Hasibuan, S.Th\nPendeta HKI Resort Khusus Sidikalang\nBuku Pangungkapon on marrumang sada panatapan sian haporseaon ni sahalak naposo ni Debata na margoar si Johannes, tu na masa sogot. Digoari do buku on di hata gorik "Apokalupsis" na marlapatan pangungkapon manang Wahyu sian Jesus Kristus tu si Johannes taringot tu na masa di baik ni sejarah (partingkian sisonari), di ujung ni angka tingki dohot di banua ginjang. Angkup ni i, buku on ma naumaol antusan sian sandok angka buku na asing i, ala disurathon marrumang angka hata pangungkapon (sastra apokalipsis) dohot angka simbol na godang maol siat tu roha, manang pamingkirion na modern.\nAlai asa boi tangkas antusan isi ni buku on, ingkon jolo antusan do latar belakangna, lumobi na masa tu parngoluan ni angka huria na parjolo i, naung jongjong di tingki na manurathon buku on si Jahanes. Di mulana marumang sada surat do buku on, na ditujuhon tu pitu huria na di Asia (1: 4). Asia na nidokna ndada dos dohot Asia na tatanda sonari, alai ima sada propinsi ni harajaon Rom hatiha i, tarsekitar daerah Turki nueang. Huria na pitu i, ima na margoar Epesus, Smirna, Pergamos, Tiatira, Sardes, Piladelpia dohot Laodikea. Ragam do pangalaho na masa di ganup inganan hajongjongan ni huria i, namardomu tu moral dohot haporseaon, na maralo tu hakristenon. Mansai godang do pe pangkorhon ni angka pangalaho i tu ngolu ni angka halak Kristen na parjolo i. Angkup ni mansai gogo do pangaleleon dohot pangosagosaon tu angka halak Kristen hatiha i, siala ndang diihuthon nasida be angka hasomalan ni sihatoropan na maralo tu hakristenon i, isara na marsomba tu angka dewa-dewa, termasuk marsomba tu Kesar na dirajumi angka na torop hatiha i dos dohot sada Dewa. Nian ndang apala sude Kesar pasobokhon dirina dos dohot dewa. Alai Kesar di tingki ni Pangungkapon, ima Kesar Domitianus na mangarajai sian taon 81 sahat tu taon 96 M, tangkas do pasobokhon dirina songon sada dewa, na ingkon sisombaon ni sude warga ni harajaon i. Manang ise na so unduk tu aturan i, hona uhum ma i mansai borat. Mangae ma angka halak Kristen, ala nunga dipodahon tunasida na holan sasada Debata Jahowa di bagasan Jesus Kristus do sisombaon jala sioloan di ngolu on sian sandok ngolu. Si Johannes songon sada uluan ni huria di Epesus hatiha i, dihurunghon ma di sada pulo na metmet ima pulo Patmos. Alai disima ro pangungkapon tu ibana na disurathon muse jala ditongos tu angka huria dohot halak Kristen na tangkas manaon na porsuk siala ni pangaleleon na mansai jorbut hatiha i, asa unang sumurut nasida sian haporseaonna, alai asa tongtong marsihohot di bagasan panghiriman di ngolu sogot, ai teanon ni angka na monang ima disi hangoluan na salelengnilelengna, alai hona uhum ma angka siihuthon parhuaso manang na gogo ni portibi on na marinduk tu sibolis manang setan. Deba sian Pangungkapon na pinapatar ni Kristus tu si Johannes, ima turpukta on, taringot tu banua ginjang dohot tano na imbaru.\n2.1 Ndang adong be hamatean, nang arsak ni roha; nang angguhangguk, nang na hansit, ndang disi be; ai nunga salpu na parjolo i!\nDibalik ni na tarida on adong dope inganan na dumenggan. Ndang tarpatudos gombaran ni na di banua ginjang sogot dohot na umuli di tano on. Sai marhusorhusor do jala mubamuba do las ni roha nang sitaonon di tano on. Tung so adong do na hot. Alai dibanua ginjang i ndang adong be iluilu, hamatean, arsak, anggukangguk dohot na hansit.\nDiparade Debata do hasonangan na so martudosan. Diarahon do asa ganup jolma olo mangeahi\njala masuk manginganhon. Dalan laho mamongoti ndada marhite huaso, hagogoon, habongakon manang marhite akal bisuk ni hajolmaon. Ndang boi tuhoron marhite godang ni hepeng, manang dipahundul alani huaso na marhagogoon. Jala tong so boi do i jalo on mangasahon hahurangan manang marhite halosohon dohot halembaon. Sandok ndang boi masuk tusi halak na so marsitutu, na marlembalemba, na losok, na jais jala na raus.\n2.2 Teanon ni na monang i ma saluhutna; jala Ahu gabe Debatana, ibana gabe anakHu!\nAla Harajaon ni Tuhan i do na tumimbo, na umbalga, na dumenggan, na sumonang jala na so hatudosan ingkon marsitutu jala lam margogo do hita mangeahi. Ndang jadi hita tondan manang lalap di tano on. Nang pe godang hasonangan dohot na uli di tano on, holan sangombas jala sambolus do i. Molo tung adong pe hasangapon dohot parsaulian di tano on, pesan do saluhutna i. Martingki do saluhut na adong di tano on, alai na hot ro di salelengnilelengna do na naeng ro sogot.\nDiarahon do hita manghamonangkon losok, manghamonangkon biar, manghamonangkon hagiot, manghamonangkon roha na holongan di hepeng. Uju rongom sitaonon boi do papeol sieahan, uju dileai halak hita, naeng do hita tarela laho mamaloshon. Nang pe taboto sala, olo do gabe taulahon binahen ni sitaonon. Olo do tarela hita maninggalhon hasintongan manggohi hasonangan parsatongkinan. Hata ni Debata do panungkoli asa unang talupahon sieahan na dumenggan. Sotung tondan pasolhot diri to hasonangan na manongtong binahen ni hasonangan parsatongkinan. Sotung talu hita binahen ni hajahaton ala ndang margogo haporseaon. Sotung putor pardalanan na tigor holan ala manghabit gogo dohot sinadongan. Ndang jadi sundat masuk tu hangoluan na manongtong binahen ni dai hataboon na pamogaphon.\nGodang do sipatinda rupa pangalalapi di portibion. Dipaullophon portibi on do sumansuman pasambarhon haporseaon. Marhite ragam ni tontonan (hiburan), ulaon dohot pangomoan, nunga godang halak manggadehon haporseaonna. Nunga lam torop na paonjaphon haporseaonna jumpa manjalo huaso dohot pangomoan. Olo do sundat halak marsaor dohot Debata ala ni adat, alani angka bisnis, alani kepanitiaan dohot angka na asing.\nJotjot do ndang margurasa haporseaon i mangadopi sitaonon. Sitaononta i gabe bonsir mandao sian Debata. Molo so gabe na niula mandele jala mandao sian punguan. Molo masa bala isarani angka sahit tu pinahan, laos torop do nampunasa lilu mangantusi. Olo ma gabe mulak tu si hasipelebeguon: manungkun datu manang mamangke ulaon haholomon asa malum sahit, asa sinur na pinahan, asa tamba pangomoan. Hape diigil turpuk on do hita asa tahamonanghon angka parungkilon i mangasahon Jesus Siparmonang i. Mangasahon hata ni Jesus manahan ma hita mangadopi pangela ni portibion. Botoonta ma "Tumagon do marhansit di dalan hasonangan sian marsonang-sonang manopot dalan hamagoan’.\nJamita Minggu Advent 1\nTgl. 30 November 2008\nNats : Jesaya 60 : 1 - 7\nPdt.Sehat Panjaitan, S.Th\nPendeta HKI Resort Sumbul Berampu\nMarhatiuron ma ho Ala ni Panondang Naung Ro i\nNdang mansohot Debata patupahon las ni roha ni bangsoNa naung pinillitNai. Tung tangkas do holong ni rohaNa mida bangso Israel naeng tarbuang i, naung godang mangadopi hamaolon, parungkilon, pola naeng mate aroparop ni nasida (hampir putus asa). Dibaheni, disuru Ibana do panurirang Jesaya laho mamboan barita nauli laho mangapuli rohani bangso Israel na baru haruar sian tano parhatobanon i asa tung pir roha ni nasida mamungka (memulai) ngolu na imbaru di tano hatubuan na ima huta Jerusalem naung leleng ditinggalhon nasida.\n1. Hehe ma ho, marsinondang ma ho (ayat 1-2)\nTung loja, maheu, mandate do roha ni bangso Israel na saleleng on ditano habuangan Babel. Ndang adong kebebasan dinasida; ai atik pe mangula nasida alai ndang boi mangan. Dung mulak nasida tu tano ni nasida Jerusalem tongtong marsak nasida mamereng hutana naung tarulang dohot bagasjoro ni Debata inganan pamujion tu Debata nunga sega. Dirajumi roha ni nasida tung so margogo do nasida laho padengganhon hutanai dohot bagasjoroi mambahen lam margudompong (tidak ada semangat) roha ni nasida. Tung songon na tarpodom (tidak berdaya) tahe panghilalaan ni bangso i sian sitaonon na songgop tu nasida. Dibaheni do, marhitehite panurirang Jesaya, Debata manjou nasida tu panghirimon na mangolu didok Ibana hehe ma ho, marsinondang ma ho, ai nunga binsar panondangmu. Jesus Kristus sipalua i, naung dibagabagahon Debata nunga ro tu tongatonga ni bangso i. Ibana do disuru Debata laho manondangi ngolu ni bangsoi, mamboan las ni roha tu nasida.\n2. Dapothonon ni angka parbegu ma panondangmu (Ayat 3-7)\nSondang naung songgop tu tongatonga ni bangso Israel ingkon ma maringanan diganup ngolu nasida. Marhitehite sondang naung ro i, tangkas ma nasida mian dibagasan ngolu na marhatiuron songon na pinangido ni Debata. Sondang na ro i do padaohon nasida sian angka ulaon haholomon na saleleng diula nasida umbahen tarbuang nasida tu Babel. Sondang na ro ido padengganhon parsaoran ni nasida dohot Debata. Ndang be ro torutoru ni Debata tu nasida, ndang loason ni Debata be songgop hamagoan tu nasida, baliksa tahe lam timbul bahenon ni Debata bangsoNa i di tongatonga ni bangso angka parbegu i. Ndang be bangso sireherehean nasida, alai nunga gabe bangso na balga nasida ala ni Debata na mian di tongatonga ni bangso i. Asa gabe tung longang jala sungkunsungkun roha ni bangso parbegu tung aha do na mambahen Israel na baru haruar sian tano parhatobanon i boi gabe bangso na gogo jala na timbul! Botoon ni nasida ma, saluhut na i bo i masa holan ala ni Debata sambing do patupahon i. Onma manaiti roha ni bangso parbegu dohot angka raja ni nasida gabe manghaporseai Debata. Gabe olo ro nasida marrongoman tu huta Jerusalem laho mamuji pasangap Debata di bagasjoro ni Debata na adong di Jerusalem. Ro nasida mamboan angka pelean na hushus laho pelehononna tu Debata na timbul i. Gabe dohot ma angka bangso parbegu i, naung mananda jala porsea tu Debata taruli di sondang ni naung ro i tu portibion.\nSadarion masuk ma hita tu Minggu Advent I na marlapatan Minggu panomunomuon di haroro ni Tuhan i.\nMinggu Advent on manogu rohanta asa tung rade managam haroro ni Jesus Kristus na paduahalion i, dipangido tu hita asa tung hehe jala marsinondang hita. Hehe sian angka ulaon haholomon i na saleleng paholang hita sian Debata tu ulaon angka nabadia hombar tu lomo ni roha ni Debata. Tontong ma taparbuehon haporseaontai asa tung patar di ida angka dongan tu na so tumanda Debata, na sai mangulahon dosa i dope, gabe mananda nasida di Debata jala olo nasida paubahon pangalahona. Tau tiruan ma hita ditongatonga ni keluarganta, huta, dohot jolma na humaliang hita; tiruan di hata nang dohot pambahenan. Ringgas ma hita marparsaoran dohot Debata asa sai mangolu dibagasan hatiuron hita, jala gabe parsidohot hita dihaluaon sogot i. Selamat Minggu Advent I. Amen.


Pomparan Raja Tamba Tua: KISAH DATU PARNGONGO\nKISAH DATU PARNGONGO\nTURI-TURIAN DATU PARNGONGO\nBy: Jonny Hartono Sidabutar\nI. BORU TAGAN-TAGAN DAIRI\nDatu Parngongo ima siampudan ni ompunta Raja Sirumaganjang. Tarbarita do ompunta on na malo jala marhadatuon. Jala sahat tu daerah Barus do anggo pardalanan ni ompunta on laho manguji hamaloanna i. Di sada tingki mulak sian daerah Barus mangalewati daerah Dolok Sanggul (huta ni marga Lumban Gaol), dibege ompungi ma sada soara ni parompuan marende mansai tabo begeon. Sai lulu-lulu ma ompunta on didia do parompuan na marende i. Jala disungkuni ompungi ma parhuta i, alai dang adong na olo pabotohon. Akhirna sahat ma ompuntai tu sada jabu ala hira-hira sian jabu i do dibege ompunta soara i. Dung marsantabi ompuntai i tu parjabu i laos dipaboa ma sangkap na ima naeng marsitandaan dohot na marende i.\nAla sai dipangidohon ompunta do naeng marsitandaan dohot parompuan na marende i, dibahen amang parjabu i ma parpadanan dohot ompu i, ima molo naeng berengon ni ompunta parompuan i ba ingkon boanon ni ompunta ma i gabe sinondukna. Ala nunga tung mansai tabo panghilalaon ni ompung i di ende dohot soara ni parompuan na binegena gabe dioloi ompungi ma. Dung i dipatuduhon ma tu ompung i sada parompuan na mansai metmet na digoari Tagan-Tagan Dairi.\nTarsonggot ma Datu Parngongo marnidasa, alai ala naung didok Datu Parngongo hatana ondeng, diboan ma boru Tagan-tagan Dairi mulak tu huta na tu Tamba. Di tonga dalan didok Datu Parngongo ma tu parompuan i na naung adong hian do parsondukna di Tamba (ima boru Pasaribu), jala disungkun boha ma bahenon nasida asa boi marsaripe. Dungi dialusi Tagan-tagan Dairi jala dipangido asa andorang so sahat nasida di huta, didok ma asa ditinggalhon ompungi ibana di sada batu, jala ingkon tomu-tomuon ni keluarga ni Datu Parngongo ma ibana tu batu i.\nDioloi Datu Parngongo ma na nidok ni Tagan-tagan Dairi i. Andorang so sahat tu huta di bahen ma ulos na tu Batu asa adong inganan ni Tagan-tagan Dairi. Dungi laho ma ibana tu huta pabotohon tu natorasna na mamboan boru muse ibana. Rap ma Datu Parngongo manomu Tagan-Tagan Dairi tu inganan na i. Dung sahat disi dijumpangi nasida ba sada parompuan na uli, ai nunga maruba Tagan-tagan Dairi gabe pardaging na normal. Tarsonggot do Datu Parngongo marnidasa. Alai dung dipatorang parompuan I na ibana do Tagan-tagan Dairi, diboan ma ibana masuk tu huta. Laos dipestahon ma disi.\nDung sadia leleng ro ma Raja Lumban Gaol mangebati huta Tamba naeng marnida boru dohot hela nasida. Ala ndang dijumpangi nasida be Tagan-tagan Dairi na metmet i, muruk ma nasida tu Datu Parngongo ai dipingkir nasida na diambolongkon Datu Parngongo boruna. Jala ndang porsea Raja Lumban Gaol i na naung maruba boru nai. Alai ala sai margogo do parompuan I mandok na ibana do si Tagan-tagan Dairi gabe diparo Raja Lumban Gaol i ma babiat na na sai rampak hian dohot si Tagan-tagan Dairi. Dung ro babiat i pintor diumma babiat i ma tangan ni si Tagan-tagan Dairi. Gabe porsea ma Raja Lumban Gaol i na parompuan i do boruna ima si Tagan-tagan Dairi. Dung i marpesta bolon ma nasida di huta I manghalashon na masa i.\n(Turi-turian on hudapot sian piga-piga natua-tua, jala sian pomparan ni Raja Ihutan Lumban Gaol pe tong do songon i didokhon. Di tingki marpesta tugu Raja Lumban Gaol di Dolok Sanggul taon 2009, diundang panitia do pomparan ni Datu Parngongo. Jala talehon do horbo nab alga songon siluanta tu Tulangta Lumban Gaol).\nDiposting oleh POMPARAN RAJA TAMBA TUA di 4:18:00 AM


25/12/2019 01:45:00 - Hai Sahabat BATAK ketemu lagi kita, Untuk postingan kali ini adalah Unang Sai Curiga tentu kamu sudah tidak asing lagi dengan lagu yang satu ini, Pada postingan ini Admin upayakan menyajikannya dengan lengkap, Berikut lirik lengkap Unang Sai Curiga:\ndia do alana hasian. umbahen na sai curiga ho tu au. di pudian on tung jot jot do ho. holan na muruk.\nsai dirimpu ho do hasian. naung moru holongki marnida ho. ala na jot jot mulak borngin au. dang boi jonok au dilambungmu.\ngabe didokkon ho ma na selingku au. dohot si boru dongan saulaonki. hape na mangula ulaonhi do au. asa tibu nian martopi.\nsombangku ma di ho hasian na lagu. bolokkon ma sude biar ni roha mi. holanho sambing do na di rohangki. dang adong na asing.\ntung so tarbaen au lao manggabusi ho. alani burjum tu au nasai laon. dang hea mamolus di pingkiranhi. mambagi holong na di roha.\nsai huparrohahon hasian. maheu situtu pamatang mi. lomos rohangki lao mamerengho. sotung marsahit ho ujung na.\nampehon ma tu au bohim nauli i. haol ma au gomos hasian na lagu. papuas ma sude na di pingkiran mi. rade do au lao manangihon.\nkabar angin na hea binege mi. holan hata hata do sude na i. unang i tangihon sungkun ma tu au. manang beha do sasintongna.\nunang be sai muruk ho hasudungan. unang be au sai curigai.\n*** Akhir lirik - Unang Sai Curiga ***Bagaimana apakah mau mencoba untuk melantunkannya dirumah? Oke terimakasih sudah membaca sampai selesai diakhir postingan "Unang Sai Curiga", Kamu juga dapat melihat postingan sebelumnya yang sayang untuk dilewatkan yaitu Unang Sai Cemburu.